text:
KRALENDIJK- Bo ta entre 13 i 23 aña i ke demostrá i desaroyá bo talento? Sea bo ta baila, kanta, aktua, deklamá, rap, toka, pinta, etc, tur forma di arte ta bon biní. Inskribí awor pa bo forma parti di Gang di Arte Bonaire. Gang di Arte en kombinashon ku ACE Foundation ta ofresé tur hoben un podio habrí patrosiná pa Banco di Caribe i OLB. Partisipando e miembronan lo pasa den un periodo di sera konosí i teambuilding siguí pa un showcase ... Lesa mas
Evento i farándula
Santa Fun Walk, un aktividat familiar pa fin di aña
KRALENDIJK – Djasabra 10 di desèmber M21 ta organisá un Santa Fun Walk. Dianan di fiesta ta yegando i no tin nada mas mihó, pa kuminsá prepará pa selebrá algun dia ameno ku otro. Santa Fun Walk ta un aktividat netamente familiar pa prepará pa e dianan di ... Lesa mas
KLM Royal Dutch Airlines ta alargá su donashon di título na Máratòn di Kòrsou ku tres aña
WILLEMSTAD – KLM ta alargá su donashon di título na e Máratòn di Kòrsou di KLM ku tres aña mas te ku 2025. A anunsiá esaki ayera na final di e di nuebe edishon di e máratòn. Djasabra 26 di novèmber a kore e sinku kilometer i ayera e mitar, e hinté máratòn i ... Lesa mas
INDEBON a papia ku ponedónan di fever i dragrace
KRALENDIJK - Siman pasá, INDEBON tabatin un enkuentro, huntu ku algun persona ku ta for di eksterior i esnan na Boneiru ku ta den e mundu di e dragrace i fever. Meta di e enkuentro tabata, pa pone tur esnan ku ta gusta fever i dragrace huntu, splika kon ... Lesa mas
Último festival di bario pa e aña aki lo tuma lugá na Rincon
KRALENDIJK- Tourism Corporation Bonaire (TCB), huntu ku Plataforma Rincon ta organisá e di tres i último Bario Festival pa e aña aki. E evento ta tuma lugá riba djasabra 10 di desèmber 2022 den Stadion Antonio Trinidad na Rincon den un tremendo ... Lesa mas
Promé edishon ‘Huntu nos ta move ku INDEBON’
KRALENDIJK - Según Terrence de Jong mas ku 300 persona a registrá, ouke pa motibu di wer, no tur hende a presentá realmente. Diferente organisashon a bin Huntu pa organisá e evento, entro otro Pia Pia Kunuku Bieu i COMCABON. Parsispantenan por a skohe ... Lesa mas
Fundashon Klave a duna informashon tokante karnaval 2023
KRALENDIJK- Fundashon KLAVE djabièrnè 25 di novèmber a papia ku prensa tokante e programa di karnaval ku nan tin pa 2023. Na mesa tabatin Gabriel Pourier komo presidente, Medardo Thielman tesorero. “KLAVE ta organisá karnaval 2023. Na final di ... Lesa mas
Mañan i otro siman Museo Mongui ta bende un parti di su kolekshon ku tin den depósito di e museo
WILLEMSTAD – Mañan, 5 di novèmber, Museo Mongui Maduro ta bende na Landuis Rooi Catootje un parti di su kolekshon ku tin den depósito di e museo. Un siman despues riba 12 di novèmber públiko tin un chèns mas. Ta trata di artíkulonan for di e kolekshon ... Lesa mas
A sobra ainda 500 lugá na e punto di salida pa e Máratòn di KLM Kòrsou fin di e luna aki
WILLEMSTAD – Tin ainda 500 lugá disponibel na e punto di salida pa e di nuebe edishon di Máratòn di KLM Kòrsou, ku lo tuma lugá fin di e luna aki riba djasabra 26 di novèmber i djadumingu 27 di november. E komienso i final lo ta na Corendon Mangrove Beach ... Lesa mas
Buskamentu di pampuna ku Radio Live 99.9FM tabata un eksito atrobe
KRALENDIJK-Djasabra 29 di òktober, tabatin e tradishonal aktividat buskamentu di pampuna, organisá pa Radio Live 99.9FM. Un kantidat di adulto i mucha tabata riba kaya pa buska pampuna pa asina gana premio. E komportashon a bai bon den tráfiko, hendenan a ... Lesa mas
LVV preparando pa otro dia habrí
KRALENDIJK- E departamentu di LVV riba djasabra tabata drùk ku preparashonnan pa un otro dia habrí ku ta tene djadumingu dia 30 di òktober. E dianan habrí di LVV den un tempu rèkert a bira mashá popular na Boneiru. Hopi hende ta bishitá LVV durante e ... Lesa mas
Djasabra awor lo tuma lugá e evento ‘Flavors of Curaçao 2022’
WILLEMSTAD – Djasabra próksimo, 29 di òktober, ta tuma lugá ‘Flavors of Curaçao 2022’. E evento kulinario aki ta ofresé e bishitantenan e oportunidat pa saboriá un skala ámplio di kuminda, prepará pa e mihó restorantnan di Kòrsou. E evento ta pa rekoudá ... Lesa mas
E landadó Rubiano di laman ganchu, Deaxo Croes, ta bai landa di Boneiru pa Kòrsou pa prevenshon di kanser
ORANJESTAD – E landadó Rubiano di laman ganchu, Deaxo Croes, ta bai landa pa promé biaha su so entre e islanan ruman Boneiru i Kòrsou. E meta di e prestashon aki ta pa krea konsientisashon pa loke ta trata prevenshon di kanser i generá sèn pa tres ... Lesa mas
A inougurá ‘meldkamer’ nobo pa Hulanda Karibense
KRALENDIJK- Na komienso di ougùstùs 2022 a inisiá ku remodelashon di e meldkamer pa e islanan di Hulanda Karibense, situá na Boneiru, komo parti di e ‘Project vernieuwing meldkamer Caribisch Nederland’. Riba djaluna, 24 di òktober, den presensia di ... Lesa mas
Kaluroso bonbiní pa Suniva Manuel djaluna anochi
KRALENDIJK- Sunniva Manuel, ganadó apsoluto Miss Belleza Marina 2022, a yega Boneiru djaluna anochi huntu ku su ayudante Johnrick Anthony. Kantidat di hende tabata na èrpòrt pa su yegada. Diputado Hennyson Thielman, diputado James Kroon, Miss Teen, ... Lesa mas


c: text/html

text:
CEDE ARUBA y Oranje Fonds a tuma e desicion responsabel pa pospone Aruba Doet 2021 Mirando cu e cantidad di casonan di Corona Virus a aumenta drasticamente den nos regionanan, ta pone cu Cede Aruba y Oranje Fonds ta sinti e responsabilidad pa no expone salud di un evento cu ta ranca un gran cantidad di boluntario dianan 12 y 13 di Maart 2021.
E decision aki ta pone cu Aruba Doet ta wordo posponi pa un otro fecha cual ta bira e weekend di 28 pa 29 di mei, 2021. Apesar cu a tuma tur tipo di medida di prevencion pa e evento tuma lugar den maart, ta premira cu e no ta un decision corecto mirando e situacion actual di casonan activo na Aruba.
Projectonan cu a wordo duna mester por a ilustra un structura pa sa con pa ehecuta e medidanan di prevencion, inclui den nan projecto, pa asina e por a wordo aproba. Tur organisacion a wordo informa di esaki y a wordo avisa cu nan projectonan mester wordo ehecuta den aire liber.
Tur di reglanan di DVG mester wordo aplica y aki tambe a percura pa tapabocanan pa e participantenan. Maart ta hopi serca y no ta kere cu ta responsabel pa expone e salud di e boluntarionan.
Ta spera cu den e ultimo weekend di mei lo tin mas posibilidad pa eherce e evento, CEDE Aruba y Oranje Fonds lo keda monitoria e desaroyonan rond di e pandemi aki. Hopi Organisacionan social riba nos isla cu ta participa ta conta cu e evento aki di Aruba Doet.
Durante Aruba Doet tin miles di Arubianonan cu ta cla pa duna un man, pesey a tuma e decision prudente, pa pospone y no expone e boluntarionan nan salud na peliger. Organisacionan social cu ta depende principalmente di boluntario pa nan draai ta pendiente di e evento aki tambe.
Intencionan pa projectonan manera mantencion di edificionan, gruponan di scout y scolnan ta pendiente pa wordo ehecuta. E evento aki tambe ta uno cu ta recruta boluntarionan nobo cada vez, cu ta indispensabel pa e temporada aki pa ehecuta nan projectonan.
Projectonan
Tin un cantidad di casi 90 projecto cu a registra caba. E organisacionan cu a registra caba a wordo informa di e cambio aki. Na ogranisacion y fundacionan cu ainda no a regristra por haci esaki ainda te cu dia 2 di april via e website www.arubadoet.com.
CEDE Aruba
CEDE Aruba ta percura pa aki na Aruba tur hende tey pa otro por medio di siña comparti bida riba nivel social. Ehecucion di esaki ta pa mobilisa, guia, yuda ehecuta tareanan por medio di boluntarismo den organisacionan riba nos isla.
CEDE Aruba ta percura pa guia tur esnan cu ta ehecuta e trajectonan por medio di nan conocemento, experiencia, netwerk, tempo, atencion, subsidio y reconocimento.

robotstxt: allowed

filter: keep


text:
Durante e promé dia di kompetensia di ‘Sunfish World Championship’ pa e kategoria di ‘Youth’ i ‘Masters’, e wer tabata unu di preokupashon. Direktor di kareda, Menno Vercouteren, ta haña ku e wer ta difísil pa tantu komo e partisipantenan komo e ofisialnan di kareda ku tin ku sigui e kompetensia segun e reglanan.
Na final di e 4 karedanan, e tim bon organisá i ku pashon di Perú, a dominá den e kategoria ‘Youth’, ku 4 di nan 5 partisipantenan, den e tòp 10. Promé lugá ta pa Simon Gomez Ortiz for di Colombia ku 2 promé i 2 segundo lugá.


text:
Don Jacintho Restaurant ta un restaurant tipico Colombiano y internacional.
Don Jacintho Restaurant awor cu su special; pa cada dinner ricibi un binja gratis.
Tur dia ta ofrece lunch, cu su menu ‘a la carta’
Y den fin di siman riba diabierna, diasbra y diadomingo ta siribi breakfast..
Tur diasabra anochi, di 8 pa 10 tin live entertainment…
Don Jacintho tambe ta ofece lugar pa fiesta priva den un pakete special di cuminda y snacks..
Bishita Don Jacintho situa dilanti Imelda Kleuterschool y pa take out, jama Don Jacintho na 585 8769


text:
ORANJESTAD,Aruba
Dr. Horacio E. Oduber Hospital a organisa un rondleiding specialmente p’e studiantenan di Colegio Arubano San Nicolas en conexion cu e programa di “Good2Great” di Stichting “JA IK Aruba”. A split e grupo di studiantenan den tres unda nan por a siña di e diferente trabounan den e departamentonan di dialisis, radiologia y sala di operacion/anestesia.
E programa a start den e leslokaal di HOH Academy na unda a duna informacion di diferente tipo di enfermedad; kico ta e sintomanan y den cua departamento di hospital e pashent lo mester acudi si encase e bira malo. Sr. Barth Koster, Manager di HOH Academy, a duna di conoce cu a splica e proceso di cuido for di momento cu nan yega na nan dokter di cas, sigui pa nan cita cu e specialista, e diferente testnan y por ultimo e estadia na Hospital.
Cada grupo a pasa e diferente stacion pa ricibi informacion na unda a enfoca riba trabounan cu ta tuma luga riba Sala di operacion, Departamento di dialisis y tambe departamento di radiologia. Entre otro a splica ki tipo di funcion tin manera un ‘ok-assistent’, un ‘anesthesieverpleegkundige’, un ciruhano y hasta ‘magazijnbeheerder’ y kico nan ta haci. A duna demostracionnan practico y hasta nan a haya chens di por bisti paña special di sala di operacion. Na departamento di dialisis nan a haya informacion tocante kico ta dialisis, e trabou di un ‘dialyseverpleegkundige’, e mashinnan pa e diferente tipo di dialisis y e dificultadnan pa e pashent y e cambionan den su bida. Y na departamento di radiologia y haya informacion di e diferente tipo di aparatonan y sistemanan cu nan ta uza pa saca potret di e curpa pa diagnostica, sea röntgen, MRI of CT scan y tambe nan a haya informacion tocante intervencion di cardiologia y radiologia cu aworaki ta posibel na Hospital di Aruba.
E studiantenan di Colegio Arubano San Nicolas a keda encanta cu e mainta educativo aki. Pa studiante Abigail Schenker esaki tabata algo magnifico y e tabata den e grupo cu a haya informacion di Sala di operacion. Cu tur informacion ricibi e lo kier sigui traha duro pa un dia e tambe por traha den Sala di operacion como dokter pa asina yuda pashentnan.
Na Hospital di Aruba tin “vergrijzing”, pues mester di personal y alabes HOH Academy ta trahando duro pa den futuro cercano por ofrece na e hobennan cu kier keda riba nan isla y sigui e estudio di por ehempel HBO-Verpleegkunde (HBO-V), pero tambe e estudio di OK- assistent y estudio di anestesia/sterilisacion, asina Barth Koster ta sigui splica.
Hospital y e fundacion ta mira hopi talento na Aruba y p’e motibo aki a cuminsa traha hunto pa yuda pone e organisacion den contacto cu e talentonan pa mira tur e diferente posibilidadnan cu tin aki na Aruba mes. Sr. Jalken Antonia, fundado di Stichting “JA IK Aruba”, a cuminsa cu e programa di “Good2Great” 4 aña pasa na Hulanda. Mirando con e desaroyo a bay cu e hobennan na Hulanda, kier a haci esaki tambe na Aruba. E programa aki ta pa hobennan siña liderazgo personal, “ownership” y entrepreneurship. Jalken Antonia a duna di conoce cu pa esaki e espacio entre scol y un compania a bira mucho grandi y hopi hoben no sa ki pa haci den futuro. Asina aki e fundacion ta bishita diferente compania hunto cu hobennan pa asina nan por mira di cerca e diferente funcionnan den practica.
Docentenan y alumnonan di Colegio Arubano San Nicolas ta agradecido na Hospital y Stichting “JA IK Aruba “p’e bunita oportunidad aki pa e studiantenan cu sigur tabata uno fructifero.


text:
Triángulo di Boneiru ta lamentá i kondená violensia den sentro di siudat
Triángulo di Boneiru ta lamentá i kondená violensia den sentro di siudat
Ultimo tempu ta parse ku tin mas i mas molèster di grupo di hende ku ta okashoná disturbio den sentro di siudat, kaminda tin bia ta surgi te asta bringamentu. E momentu mas tristu tabata e insidente violento di siman pasá, filmá pa mirónes i kompartí ampliamente a traves di medionan sosial.
Kuerpo Polisial Hulanda Karibense, Ministerio Públiko i Entidat Públiko Boneiru ta preokupá pa esaki i ta kondená e violensia. Triángulo ta enfatisá ku un Boneiru sigur ta rekerí koperashon di tur habitante. Siguridat ta un interes komun na kua tur habitante di Boneiru, hóben i grandi, ta partisipá. Triángulo ta hasi un yamada spesial na un i tur ku ta partisipá na e bida nokturno pa tene nan mes na lei- i reglanan i pa respetá otro. Ta hasi un supliká riba mayornan pa papia ku nan yunan den kaso di kondukta ku ta kousa molèster i uso eksesivo di alkohòl òf droga. Ta hasi un yamada riba empresarionan pa yuda vigilá ku no ta bende alkohòl ku menornan di edat òf personanan burachi i pa alertá polis den kaso di iregularidat.
Triángulo ta preokupá pa komportashon di sierto mirónes durante insidentenan violento. En bes di intervení, ofresé ayudo na víktimanan òf yama polis, nan ta dediká nan tempu pa filma e violensia i publiká e videonan akí riba medionan sosial. E aktitut akí no ta solamente un falta total di rèspèt pa víktima- i otro personanan riba imágen, pero no ta kontribuí tampoko na un ambiente di bida nokturno agradabel i un Boneiru sigur. Triángulo ta hasi un yamada riba testigunan di tipo di insidente asina pa alertá polis mesora via di 911 i, si ta disponé di imágen, pa kompartí esaki solamente ku polis. Si un testigu ta deseá di keda anónimo, por informá polis via di e liña di tep 9310.
Entretantu a detené e sospechosonan di e insidente serio di siman pasá i KPCN i Ministerio Públiko ta tuma e investigashon hopi na serio. Pa e partnernan di e triángulo e disturbionan resien ta motibu pa un aserkamentu mas intensivo. E partnernan lo tene kombersashon riba esaki den e periodo benidero. Ta bai invitá empresarionan di hóreka den sentro di siudat pa yuda pensa tokante esaki. E temporada benidero KPCN lo intensivá kòntròl den sentro di siudat durante anochinan ku establesimentunan nokturno sa ta bon bishitá.
Gezaghebber interino Nolly Oleana a keda di shòk pa e insidente di siman pasá: “Tin hende na Boneiru ku kisas no tin e fásil. Kisas nan ta bebe muchu hopi òf ta usa droga. Tur esei no ta bon, pero NUNKA no por ta motibu òf argumento pa usa violensia. Maske ta respetá, òf tolerá otro. Si bo no gusta un persona òf si un persona bisa òf hasi algu robes? Bo ta solushoná esei e ora ei ku palabra OF bo ta buska ayudo. Bringa no ta un opshon. Niun hende tin derechi pa tuma hustisia den propio man, sigur no ku violensia. I si bo mira ku un persona ta den problema, bo ta buska ayudo òf bo ta yuda e persona ei. Esei mester ta e kos di mas normal na mundu pa un i tur. Mi kier hasi un yamada na un i tur na Boneiru, chikitu i grandi, pa hiba kombersashon tokante esaki ku otro. Huntu nos mester pèrkurá pa kibra ku e aktitut intolerabel akí. Pa un Boneiru sigur pa un i tur.”
Huntu nos ta tene Boneiru sigur.


text:
-
-
-
Info pa hasi pago
Abou tin info di ING BANK Kuenta #:26639906Nomber di: Biba mas saluAdres: Carel V Doormansweg 20Deskripshon: Bo Nòmber i fam ARUBA, BONAIRE, SXM ,Paga riba nos kuenta di MCB.Hasi un international (wire) transfer Banko lo pidi BIC of SWIFT code.Skibi esaki: MCBKCWCU IBAN#: NL90INGB0669764485Nomber: E.C PetersDeskripshon:Bo Nomber i fam. Pa paga ku Credit Card, Klik e boton di Buy Now.
-
-
Aruba – 10KG 10CM den 10 Siman
Djarason 31 di Januari nos ta na ARUBA. Sorry. E proyekto aki a yena. Nos ta bai yudabo meskos ku nos a yuda otronan baha 10KG: Sin ehersisio. Sin tin ku kome kos laf. Sin keda ku hamber.
-
Rotterdam: 10Kg 10CM 10Siman
Na Kòrsou e ta un Eksito Total! Tin hende a baha asta 18kg den 10 siman Kiko e ta? Di 5 Aug pa 29 Aug nos lo topa ku otro na un Gymzaal na Rotterdam (Nos lo anunsia e luga presis despues, pero e lo […]
-
BMS Detox tea i meal plans
E programa aki tin 3 komponente. BMS detox tea BMS meal plan (*Nobo) BMS support BMS Detox Tea (100% Organiko) Hisa metabolismo i dunabo energia Baha strès, i baha hormonanan ku ta stroba bahamentu di peso. Detoxifiká i promove perdida di peso. Baha cravings i gana di kome sin hamber. E no ta manda bo […]
-
BMS Detox tea + BMS meal plan
E programa paki ta bon pa tur ku ke baha entre 5 te ku 20 KG.
-
Baha 15 kilo rapido.
Den 10 siman bo ta baha 15 kilo ku e plan aki. E ta mas streng!
-
Baha 10 kilo den 1 tiru
Fasil! Sin pasa hamber, sin kome laf, sin ehersisio.
-
Baha 10Kilo 10Cm 10Siman.
Ehersisio, meal plans, seshon di motivashon i support den grupo.


text:
Kralendijk – Den di dos kuartal di 2021 merkansia- i servisionan di konsumidó na Boneiru tabata 0,2 porshento mas karu ku un aña anterior. Den e promé kuartal inflashon tabata -3,2 porshento. Na Sint Eustatius e preisnan a baha ku 1,2 porshento riba base anual, siendo ku den e promé kuartal e preisnan a baha ku 4,1 porshento. Na Saba inflashon a subi di -1,3 porshento na 1,0 porshento den e di dos kuartal. CBS ta anunsiá esaki basá riba e índise di preis di konsumidó Hulanda Karibense.
Riba tur tres isla inflashon a oumentá kompará ku e promé kuartal di 2021. Aki ta hunga un ròl tambe ku e efekto di e kompensashon[1] pa koriente, awa i internèt ta ménos grandi kompará ku e mes kuartal aña pasá. Gobièrnu ta suministrá e kompensashonnan akí desde mei aña pasá. E medidanan tin influensia pues riba e preisnan tantu den e di dos kuartal di 2020 komo den e di dos kuartal di 2021. Pa Sint Eustatius i Saba desde yanüari 2021 tin un supsidio adishonal riba internèt na vigor di 20 USD pa kas di famia pa Sint Eustatius i 10 USD pa Saba.
Inflashon Boneiru 0,2 porshento
E oumentu di inflashon na Boneiru kompará ku e mes kuartal aña pasá ta okashoná partikularmente pa un subida di e gastunan pa bibienda. E hürnan ta 10,2 porshento mas haltu ku den e di dos kuartal di 2020. Esaki ta ser okashoná dor di introdukshon di e Wet maatregelen huurwoningmarkt Caribisch Nederland[2] pa Boneiru entrante promé di aprel 2021. Eventual kompensashon pa hür sosial no ta inkorporá den kalkulashon di e índise di preis. CBS ta konsiderá e kompensashon di hür akí komo traspaso di entrada individual.
Kompará ku un kuartal anterior e preisnan na Boneiru den e di dos kuartal di 2021 a subi promedio ku 1,5 porshento. E hürnan a subi ku 9,8 porshento kompará ku kuartal anterior. Preisnan di kombustibel tambe a subi. E gastunan pa transporte a oumentá ku 3,6 porshento pa motibu di un subida di preis pa gasolin i disel. E preisnan pa remedi ku por kumpra sin resèpt a subi ku 6,7 porshento.
E preis promedio pa alimentashon a keda bastante stabil kompará ku un kuartal anterior, ounke e preisnan pa fruta fresku a subi ku 5,4 porshento i di bèrdura ku 2,6 porshento.
Inflashon a oumentá na Sint Eustatius
Preisnan di konsumidó na Sint Eustatius tabata den e dos kuartal di 2021, 1,2 porshento mas abou ku un aña anterior. Den e promé kuartal di 2021 e bahada tabata 4,1 porshento.
Den di dos kuartal konsumidó mester a paga 0,9 porshento mas ku un kuartal anterior. Transporte a bira 4,7 porshento mas karu komo ku preis di gasolin i disel a subi.
Inflashon ta subi na Saba
Na Saba den di dos kuartal di 2021 konsumidó mester a paga 1,0 porshento mas kompará ku un aña anterior. Den e promé kuartal di 2021 inflashon ainda tabata -1,3 porshento.
Den di dos kuartal preisnan di konsumidó tabata 1,5 porshento mas haltu ku un kuartal anterior. Transporte a bira 5,7 porshento mas karu pa motibu di subida di preis di gasolin i disel. Preis di artíkulo pa higiena personal a subi ku 3,4 porshento kompará ku e promé kuartal di 2021.
Sifranan tentativo
E sifranan tokante e di dos kuartal di 2021 ta tentativo i lo stipulá nan definitivamente ora di publiká tokante e di tres kuartal di 2021.
Fuentenan:
StatLine: Caribisch Nederland; consumentenprijsindex
https://opendata.cbs.nl/#/CBS/nl/dataset/84046NED/table?dl=BFA9
[1] Informashon tokante kompensashon pa koriente, awa i internèt: https://papiamentu.rijksdienstcn.com/aktual/notisia/2020/mei/5/alivio-finansiero-pa-famia-i-kompanianan-na-hulanda-karibense
[2] Lei medidanan merkado di kasnan di hür Hulanda Karibense: https://wetten.overheid.nl/BWBR0039553/2021-04-01
Lesa tambe:
- Ladronisia di outo na Kòrsou a subi na novèmber, pero tabatin un bahada en general di kriminalidat kompará ku e luna rèkert di òktober
- Gobernador ta risibí Bea Moedt i ta haña un buki di pòtrèt
- Universidat di Wageningen: Santu di Chogogo ta bai laman sin mas
- Habitantenan di Parkietenbos ta pidi ousilio atrobe pa motibu di kimamentu di sushi den Parkietenbos
- Prevení Zika, Dengue i Chikungunya |Aviso pagá


text:
Igualdad
Segun articulo 2 di e Tratado Internacional di Derecho di Mucha (No discrimina), e estadonan cu ta participa den e pacto ta respeta y garantisa e derechonan describi den e pacto pa tur mucha bao di nan huridiccion sin discriminacion di cualkier forma, independiente di su rasa, color, sexo, idioma, religion, color politico, origen, etnicidad, origen social, estado economico, desabilidadnan of cualkier otro circunstancia di e mucha of su mayornan of representante legal. Aruba tambe ta forma parti di e pacto aki, locual ta significa cu aki na Aruba esaki tambe lo mester wordo respeta y garantisa.
Banda di esaki, Aruba a compromete tambe di traha riba e SDG’s (Sustainable Development Goals). E SDG’s (Sustainable Development Goals) ta e diesshete obhetivonan pa haci e mundo un miho lugar pa 2030. E SDG’s a wordo acorda pa e paisnan cu ta miembro di e Nacionan Uni, incluyendo Aruba. E obhetivonan ta basa riba e aportacion global di organisacionan y individualmente.
Tras di e diesshete obhetivonan, tin 169 meta. Esaki ta haci nan mas concreto ainda. Un di e diesshete obhetivonan ta e number 10; Reduci e desigualdad den y entre paisnan. E obhetivo number 10 tin diferente metanan. Un di e metanan ta number 10.2. Segun meta 10.2, pa aña 2030, e paisnan mester empodera y promove inclusion social, economico y politico di cada residente, independiente di nan edad, sexo, desabilidad, rasa, etnicidad, origen, religion of estado economico of otro tipo. E gruponan mas vulnerabel ta principalmente e personanan di edad mayor, personanan con descapacidad, muchanan, hende muher, imigrantenan y refugiadonan.
E pasinan cu ta miembro y Aruba tambe, tawata ocupa trahando riba diferente obhetivo pa cu e meta aki. Na 2020 e Pandemia di COVID-19 a presenta na mundo henter. E pandemia di COVID-19 ta haciendo e situacion di desigualdad mas hopi, tambe na Aruba. E ta mishiendo cu un forsa esnan mas vulnerabel, cu ta e mesun grupo cu ta experienciando cu frecuencia discriminacion pisa.
Pa por concientisa e muchanan y hobenan di Aruba ariba tocante igualdad, Fundacion Telefon pa Hubentud Aruba a desaroya e workshop di igualdad. E workshop aki ta wordo duna na mucha y hoben cuminsando di scol basico klas 4 te cu scol avansa klas 4. Durante e workshop ta haci uso di pelicula y potret pa transmiti e informacion di igualdad na e muchanan/hobenan den un forma interactivo. E muchanan/hobenan ta wordo encurasha pa comparti nan ideanan y experencia tocante igualdad y discriminacion. Derechonan igual, SDG’s y derechonan di mucha ta topiconan cu ta bin dilanti den e workshop aki. Hunto cu e muchanan/hobenan nos ta discuti con esaki ta bin dilanti den realidad. Na final nos ta laganan comprende cu hunto nos ta e mundo. Cu awe bo por ta riba bo pais pero quizas den futuro bo lo por ta bibando den e pais di un otro, pa motibonan di estudio of di salud.
Meta/Obhetivo
E obhetivo di e workshop di igualdad ta stimula igualdad bou di mucha, hoben y e sociedad di Aruba pa medio di:
- Stimulando e empatia entre nan,
- Provee husticia entre mucha y hoben,
- Reduci discriminacion,
- Duna oportunidad na otro muchanan y hobenan,
- Promove e conocemento di derecho di muchanan,
- Promove e conocemento di e obhetivonan di e SDG’s,
- Encurasha pa discuti den un forma respetuoso.
Grupo obhetivo
E workshop aki ta wordo duna na muchanan den scol basico klas 4 te cu scol avansa klas 4, bou peticion di e scol. (9 aña te cu 15 aña)
Kico Telefon pa Hubentud ta ofrece?
Workshop di igualdad na muchanan/hobenan di 9 aña te cu 15 aña.
Chat Anonimo
Bo privacidad y anonimidad ta sigura ora bo usa nos app
Den Un Click Bo Por Yama 131
Get in touch cu nos rapido
cu un solo click
Email Anonimo
Si e chat no ta disponibel, bo por manda nos un email anonimo
Personalisa bo Avatar
Traha bo mesun Avatar pa match bo personalidad y estilo
Mustra Humor cu un Emoji
Demostra con bo ta sinti uzando un di e emojisnan disponibel
Disponibel Tur Dia 2pm - 6pm
E chat via nos app ta disponibel tur dia na e orario stipula ariba
CONTACTA NOS
Manda nos un mensahe
Pa mas informacion over di tajernan of informacion bo por jama Telefoon pa Hubentud durante orarionan di oficina
Oranjestad, Aruba


text:
Parlamento di Aruba ta e organo cu ta controla gobierno, pero bou mando di MEP esey no ta e caso. Momento cu a pasa presupuesto
Pa loke ta Serlimar tabatin un mocion cu ta pidi e rapport di investigacion di cual drs. Marisol Lopez-Tromp, lider di MAS, a inicia dos aña pasa y te ainda no a mira esey. E mocion aki ta pidi pa e rapport keda cla y e ta di acuerdo cu esey. Fraccion MAS kier mira con e rapport a finalisa. El a sigui splica loke a hinca den e mocion aki, tur punto di consideracion, hopi di nan no ta corecto of incompleto.
Ta bon pa subraya cu hopi cos a sosode den Serlimar cu no ta cuadra, cu no ta corecto. Incluso tin caso cu a sosode ta contra ley, procedura, etc., y varios biaha el a splica riba e puntonan. E consideracionnan no tabata completo y corecto. Hasta tin punto aden cu mester ta hopi mas amplia y splica, pa con grave nan ta den transcurso di aña y MAS a vota contra di esey, ya cu e informacion den dje no tabata cuadra.
MAS a asisti n’e presupuesto aki y e nivel di MAS tabata na nivel. El a splica cu nan no ta ofende hende, ta bisa e cosnan manera ta, si tin algo mester ta bisa ta hacie manera e ta. A ripara cu minister presidente y Minister di Finansa tin manera un hobby cu cada bes bin parlamento, esey ta bira nan speeltuin pa henter dia tira palabra, zundra hende, insulta, bully, atacha hende muhe den parlamento. El a sigui bisa cada bes ta Aquannette, su persona, Gerlien, Mervin ta haya tur sorto di insulto. Incluso ta bisa insinuacion cu no ta cuadra mes.
Ora cu minister ta na palabra, no por stroba nan pasobra mester laga nan caba pa reacciona. E tempo cu e parlamentarionan ta haya ta limita y ta uz’e pa cuestiona gobierno. Loke a mira den parlamento tabata un minister presidente cu a presenta den sala keriendo cu por call out parlamentario, puntra cos cu e ta haya cu nan mester contest’e. Pero e ta netamente robes segun e reglamento di ordo y cu e Presidente di Parlamento no ta mantene su mes na dje.
El a splica cu Presidente di Parlamento mester a par’e y bisa cu e no ta haci pregunta na parlamentario, pero parlamentario ta haci pregunta riba maneho di minister. Por a mira ora a trata e presupuesto supletorio, esaki a bay riba puro insulto. Despues di reunion coalicion a haya cos pa celebra, cual e parlamentario ta haya cu no ta co’i celebra pasobra e situacion na Aruba ta hopi serio.


text:
Andruw Jones ta drenta salon di fama di Atlanta Braves.
“The Kid from Curacao”, Andruw Jones, ofisialmente a keda rekonosé pa e organisashon di beisbòl liga grandi, Atlanta Braves, komo un dje mihónan di tur tempu. Andruw Jones a marka historia komo e uniko pelotero hoben ku a konekta homerun na inisio di su karera ku Braves, durante World Series. E beisbòlista yu di Kòrsou a gana 10 wante di oro i na 5 okashon a forma parti di All Star Games. Den Turner Field por mira su foto i hazañanan den e museo historiko den stadio dje ekipo. E akto historiko aki lo tuma lugá den e luhoso Hyatt Regency na Atlanta, Georgia. Andruw Jones ta bira e promé pelotero yu di Kòrsou i di reino ulandes, ku ta drenta den e prestigioso Hall of Fame di Atlanta Braves. Esaki ta e prome paso riba e kaminda pa Andruw Jones drenta den e historiko museo di Hall of Fame na Cooperstown, New York.


text:
ORANJESTAD – Mundialmente, dia internacional di mucha ta wordo conmemora riba e fecha di 20 di November. Na Aruba esaki no ta diferente, pero loke si ta diferente ta cu na aña 2018, Gobierno di Aruba a introduci pa prome biaha e “Siman di lantamento di mucha”. E siman aki ta wordo conmemora anualmente y ta encera un siman den cual ta pone enfasis riba con ta lanta muchanan na un manera positivo, pa nan por desaroya te cu nan maximo potencial. E ta un siman yena cu actividadnan pa mayornan y nan yiunan. E aña aki ta e prome lustro, pues ya caba ta di 5 aña cu ta organisa esaki, cual no ta un esfuerso di parti di Gobierno di Aruba so, pero tambe di diferente organisacionnan no-gubernamental.
Segun Minister di Husticia y Asuntonan Social Rocco Tjon, hopi biaha nos ta papia di e problema so, sinembargo e siman aki tin un caracter preventivo pa asina netamente evita problemanan. Lantamento di un yiu no ta un tarea facil, un yiu no ta bin cu un manual, y ademas di esaki cada mucha ta diferente, cual sa ta un reto pa mayornan dicidi cua ta e miho manera pa lanta nan yuinan. Na Hulanda un siman asina ta yama “Opvoedweek”, y den cuadro di derechonan di mucha, tur pais den Reino Hulandes, a compromete nan mes pa declara un siman asina tambe den nan pais. Nos meta, anualmente, ta pa refleha riba e tarea intensivo di mayornan den lantamento di nan yiunan .
E aña aki Aruba lo celebra e siman di lantamento di mucha for di 13 pa 20 di November. E siman aki ta posibel danki na e trabou intensivo di e Comision Vision Pedagogico cu ta consisti di Centro Hoben y Famia, Wit Gele Kruis, Fundacion Pa Nos Muchanan, Fundacion Respeta Mi y Tienda di Educacion. Banda di esaki, tambe tin diferente otro organisacionnan cu ta sostene e vision pedagogico di Aruba cu ta pone enfasis riba lanta muchanan di un forma positivo.


text:
TORNEO ABCS LO TUMA LUGÁ AKI NA KÒRSOU DIANAN 24, 25 I 26 DI NOVÈMBER 2022!
TORNEO ABCS LO TUMA LUGÁ AKI NA KÒRSOU
DIANAN 24, 25 I 26 DI NOVÈMBER 2022!
Despues ku aña pasá Torneo ABCS a keda organisá despues di basta tempu, e aña aki tambe lo tin e torneo aki ku lo konta ku partisipashon di Aruba, Boneiru, Kòrsou i Sürnam. Meta di e torneo aki ta pa e timnan di Aruba, Boneiru, Kòrsou i Sürnam kompetí ku otro pa midi e nivel deportivo i alabes fortifiká e lasonan di amistat i fraternidat entre e pais i islanan. FFK ke krea un ambiente deportivo i sano di moda ku nos hóbennan por desaroyá nan talento futbolístiko i asina por ta kompetitivo riba nivel nashonal i prinsipalmente riba nivel internashonal.
Pa hasi e torneo aki aun mas grandi FFK a yega na e desishon pa inkluí su selekshonnan hubenil tambe den e torneo ABCS. Pues e aña aki Torneo ABCS lo tin partidonan di nos selekshonnan hubenil kategoria U-9, U-11 i U-13 ku lo enfrentá Boneiru miéntras nos selekshon senior lo enfrenta Aruba, Boneiru i Sürnam. Tambe lo tin un partido femenino ku lo ta e revancha di e damanan kaminda Selekshon Pariba lo topa Selekshon Pabou un biaha mas.
For di djaluna 21 di novèmber, e ekiponan ku ta partisipá na e torneo aki lo kuminsá yega Kòrsou pa sigui ku e preparashonnan pa nan kompromisonan.
Nos selekshonnan hubenil ya tin algun siman ta preparando miéntras nos selekshon maskulino senior a kuminsá entrená djaráson anochi pa saka kara di Kòrsou.
Skema di Torneo ABCS;
Riba e promé dia di e torneo tur pais lo hunga kontra otro i sosegá e siguiente dia. Dia 26 di novèmber, riba e delaster fecha di e torneo lo tin e partidonan final entre e ekiponan pèrdèdó pa hunga pa e terser i di 4 lugá i mas despues lo tin e enkuentro entre ekiponan ganadó di e promé wega p’asina saka e kampion di Torneo ABCS 2022.
E ekiponan hubenil tambe lo hunga 2 bia kontra otro durante wikènt i tur partisipante lo risibí un medaya di partisipashon.
Djabièrnè lo tin e revancha entre Selekshon Pariba i Selekshon Pabou di nos damanan.
Pues e siman di 24 pa 26 di novèmber próksimo lo tin algun tremendo partido ku bishita di Aruba, Boneiru i Sürnam aki na Kòrsou durante Torneo ABCS 2022!
Keda pendiente pa mas informashon…
13 novèmber 2022


text:
TUR KOS TA KLA PA TORNEO ABCS 2022
TUR KOS TA KLA PA TORNEO ABCS 2022 KU LO TUMA LUGÁ DIANAN 24, 25 I 26 DI NOVÈMBER 2022 AKI NA KÒRSOU!
Tur kos ta kla pa nos selekshon enfrentá Aruba, 24 novèmber 2022 pa 9’or di anochi den Stadion Rignaal ‘Jean’ Francisca durante nos promé partido di Torneo ABCS 2022. Despues dia 26 novèmber nos lo tin nos segundo enkuentro durante e final di Torneo ABCS 2022.
Arubu i Boneiru lo ta na Kòrsou mañan durante dia miéntras Sürnam a yega djaluna último pa sigui ku e preparashonnan pa e partidonan aki.
Manera ya nos a avisá e aña aki Torneo ABCS lo tin partidonan di nos selekshonnan hubenil kategoria U-9, U-11 i U-13 ku lo enfrentá Boneiru den wikènt i tambe un partido amistoso di nos damanan entre Selekshon Pariba i Selekshon Pabou.
Nos téknikonan Lennox Mauris i Gersinio Constansia huntu ku nan staf a yega na un lista di 22 hungadó ku ta forma parti di e selekshon ku lo partisipá na Torneo ABCS 2022.
Tur e hungadónan aki ta un hungadónan áktivo den Liga MCB Promé Divishon.
E siguiente hungadónan ta forma parti di e selekshon pa e partidonan di Torneo ABCS;
- Bryan Anastatia
- Ivanny Calvenhoven
- Ethelbert Daal
- Kurt de Palm
- Shudelmar Dorand
- Ruensley Leuteria
- Sugently Martha
- Jurensley Martina
- Reuel Martina
- Alrick Pantophlet
- Na-jir Peny
- Shurwendel Roosje
- Danel Rosa
- Davidson Rosa
- Frenly Servania
- Juliviën Sprockel
- Andruw Stokkel
- Rowendy Sumter
- Xavier Susanna
- Soranley Tomsjansen
- Jared Tyrol
- Naigel Valorian
E partidonan di nos selekshonnan hubenil i tambe e partido femenino lo ta kompletamente grátis miéntras pa esnan di senior mester paga solamente fl.5,-.
Karchinan ta optenibel na ofisina di FFK di 9’or di mainta pa 5’or di atardi nòn-stòp.
Riba dianan di wega por kumpra karchi na e lokètnan di FFK for di 6’or di atardi.
Invitashon ta bai na pueblo di Kòrsou kompletu pa bin apoyá nos selekshonnan ku lo mira akshon durante Torneo ABCS 2022 di 24 di novèmber pa djasabra 26 di novèmber den Stadion Rignaal ‘Jean’ Francisca.


text:
Realismo
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Realismo ta un palabra cu por uz'e den diferente manera. Nan ta uz'e pa describi na e manera di arte. E artistanan manera cantante, autor, pintor etc. tawata trata di mustra e mundo manera e ta, en bes di scapa den un mundo di fantasia, lo cual e Romanticismo tawata haci. E movemento di Realismo tawata kier a duna un descripcion bunita di e naturalesa y e manera con hende ta biba den comunidad.
Realismo den literatura[editá | editá fuente]
Realismo den literatura tawata un movemento cu a cuminsa na Alemania. Heinrich Heine tawata e poeta y autor cu a purba den su bukinan pa acepta con e mundo ta, en bes di scapa for di dje. Hende realistico ta purba di busca cos bon den comunidad.


text:
WILLEMSTAD – Den e bario kurasoleño Otrobanda e habitantenan mes ta lanta diferente hòfi di pueblo den bario. Huntu nan ta traha pa kria bèrdura i fruta pa e otro habitantenan.
por Kim Hendriksen
“Durante Covid-19 nos a kuminsá parti pakete di kuminda. Nos ta mira e nesesidat di esaki pero nos ta realisá tambe ku nos no por jeda parti pakete di kuminda”, Kurt Schoop ta konta. Na nòmber di e inisiativa ‘Kaya Kaya e ta envolví den e proyekto di hòfi di bario.
Yuda bo mes
E idea pa traha e hòfinan ta bini di e organisashon ‘Kaya Kaya’ i Fundashon Ser’i Otrobanda. Tur dos inisiativa ta yuda trese habitante di bario huntu i lanta nan bario. “Nos ta aspirá pa mas hende por yuda nan mes yudando nan kria bèrdura i fruta nan mes”, Schoop ta bisa.


text:
19 di november ta Dia Internacional di Hende Homber. Desde akinan, mi kier a expresa un pabien grandi na tur hende homber riba nan dia special. Mi ta kere cu ta asina importante pa sigui reconoce y celebra e dia aki di hende homber. Hende homber ta pilarnan den nos comunidad y cabes di nos famianan. E hende homber ta hopi biaha e forsa y proteccion den e famia. E ta ocupa su mes mayoria di biaha pa yuda y inverti den su famia y otronan, pero no ta mucho exigente pa su mes ricibi algo special. Den tur parti di nos comunidad hombernan ehemplar y balente ta traha duro pa nan famia pero tambe pa nos bay dilanti como pais. E ta corecto pa nos sigui reconocenan pa nan bon ehempel, liderazgo y aporte den tur area di bida y nos sociedad.
Dia Internacional di Hende Homber apenas a cuminsa como un idea di sr. Thomas Oaster, riba 8 di februari 1991 y a wordo celebra pa prome biaha riba 7 di februari 1992. Lamentablemente, aunke e hende homber ta hunga un rol sumamente importante den nos comunidadnan, ainda Nacionnan Uni oficialmente no ta reconoce e dia importante aki, pero si ta reconoce riba e mesun November 19 aki e “World Toilet Day”, cual tin di haci cu salubridad mundial. Esaki ta ironico pasobra Nacionnan Uni si ta reconoce e Dia Internacional di Hende Muher riba 8 di maart.
Sinembargo akinan na Aruba si nos ta reconoce y ta observa e dia special aki. Pesey, laga nos celebra nos tata, nos ruman hombernan, nos amigonan y tur e hende hombernan cu tin un lugar special den nos bida y sigui encurashanan pa nan bon trabao, ehempel y inspiracion. Haci algo diferente cu nan riba nan dia special. Pabien cabayeronan!


text:
Oranjestad-Na 2011 AVP a motiva e re-apertura di e refineria cu argumentonan cu e re-apertura lo stimula economia, crea cuponan di trabao bon paga, crea divisa extra pa Aruba y contribui cu un suma grandi na caha di gobierno. E tempo ey MEP a nenga di reconoce tur e argumentonan ey. MEP a bay completamente contra di e re-apertura di e refineria. Awe e mes un MEP ta usa e mes un argumentonan di AVP pa un re-apertura di e refineria. Hasta nan kier haci comosifuera AVP lo ta contra. Tur lo contrario. E argumentonan di AVP ta mes valido awe cu nan tabata na 2011. Ta e oportunismo di MEP a haci cu nan tabata contra na 2011 y awe nan ta “bisa” cu nan ta na fabor di e refineria. AVP ta contento cu MEP ta reconoce en todo caso e argumentonan racional na fabor di e re-apertura di e refineria. Nunca ta laat. Nan ta welcome pa awor si sostene e re-apertura. Ban wak si nan ta para firme!
2011
Na juni 2011 ora gobierno di AVP a presenta e ley pa yega na acuerdo cu Valero pa habri e refineria cu a sera for di 2007 bou di gobierno di MEP, AVP a presenta un cantidad di argumento pakico mester habri e refineria. Nan tabata argumentonan racional cu a mustra riba e importancia pa crea actividad economico, trabou y mas entrada pa famianan pariba di brug. Esey tabata na momento cu Aruba ya tabata sali for di e crisis financiero, economico y social cu MEP a laga nos pais aden despues di ocho aña di mal maneho. Nos pais tabata tin mester di mas inversion for di sector priva, pa no depende tanto di iniciativa di gobierno. E tempo ey caba gobierno a inverti hopi pa saca Aruba for di e crisis. E apertura di e refineria lo tabata un inversion y un estimulo nobo grandi cu lo tabata tin efectonan extenso den nos economia. AVP a argumenta cu e apertura di e refineria lo nifica un crecemento economico di alrededor 12% riba base anual. E lo emplea entre 1000 pa 1500 trahado directamente. Indirectamente e efecto laboral lo tabata ainda mas grandi. Famianan di trahadornan lo a haya un bon entrada. Mas cu den otro sectornan di nos economia. Na final gobierno tambe lo haya mas entrada cu lo nifica cu gobierno lo mester a gasta menos y fia menos. E actividad economico di un refineria lo a trece mas divisa pa nos pais. Kier men cu riba tur tereno e efecto di e apertura di e refineria lo tabata grandi. Ta pesey AVP a haci tanto esfuerso pa habri e refineria.
CONTRA !
Contra tur espectativa e partido MEP a critica e re-apertura y a vota contra di e ley pa haci e re-apertura posibel. Comosifuera hende no tin memoria, awor na 2015, MEP a cuminsa usa e mes un argumentonan cu nan a rechasa na 2011. Kico a cambia? Ta MEP a bin realisa e importancia di e refineria? MEP a bin realisa cu nan tabata fout na 2007 pa sera e refineria of na 2011 pa vota contra di su re-apertura? Kico a cambia? E contesta ta MEP y su lidernan so por duna. Pero hasta hende serca y den MEP ta bisa cu un cierto berguensa, cu MEP tabata fout na 2011 pa vota contra. Nan ta bisa cu contrario cu den AVP, den MEP no tin lidernan pa reconoce nan fout. E motibo pakico MEP a bolter, si ta keda un pregunta importante pa pueblo. Pueblo ta puntra si ta pasobra si e refineria habri, MEP por wel di lubida eleccion pa awor? Si e echo cu tin hotelnan interesa pa establece na San Nicolas y habri un desaroyo nobo pariba di brug, ta loke ta preocupa MEP? Pasobra den e caso ey tambe MEP por lubida eleccion pa awor. Den tur esey tambe tin e pregunta pakico MEP y PDR ta insisti den envolve un persona (Nelson English) den e asunto aki, mientras cu tin un team di 6 experto Arubiano y un Hulande, encarga cu e tarea pa busca tur forma di reapertura di e refineria riba un base solido. Pronto nos lo haya sa e motibo real di e cambio di 180 grado di MEP. Pronto lo haya sa si nan ta traha na interes di Aruba of djies ta wak nan chensnan den eleccion. Pueblo keda pendiente!


text:
Rotaract Club ta contento y orguyoso di por presenta un otro edicion di e evento anual tan gusta cual ta Pasa Pret cu Rotaract. Dia 19 di november di 12:00 pm pa 5:00 pm, Rotaract lo ta organisando e evento pa mucha Pasa Pret cu Rotaract. E aña aki e club a organisa e evento cu e tema “Ban bek Club Caiquetio” caminda cu lo tin diferente wega pa mucha tumando luga. Banda di e weganan aki tambe lo tin diferente stand cu cuminda, bebida y lo tin animacion y entretenimento pa tur e chikitin nan.
E evento aki, manera e edicionnan anterior, ta pa celebra dia internacional di mucha. Despues di dos aña di pandemia, finalmente nos tin e oportunidad pa celebra e dia aki den grandi y p’esey Rotaract a opta pa bay bek Club Caiquetio pa asina mas mucha di nos comunidad por participa. Na yegada di Club Caiquetio, tur mucha lo ricibi un paspoort cual nan lo uza durante nan dia. Na cada actividad cu e mucha participa den dje, e lo haya un stempel den su paspoort.
Rotaract Club of Aruba kier gradici tur sponsor cu ta yuda pa haci e evento aki uno exitoso un bes mas. Un danki special tambe na Club Caiquetio pa nan cooperacion un biaha mas. E evento aki no lo ta posibel sin nan.
Rotaract Club of Aruba ta un organisacion pa hoben entre e edad di 18 cu 35 aña cu ta parti di e famia di Rotary Aruba cu ta consisti di Rotary Club of Aruba, Rotaract Club of Aruba, Interact Club of Aruba na Schakel College, Interact Club of Aruba na Colegio Arubano y Interact club Interact Club of ISA. A establece Rotaract Club of Aruba na 1991 y desde un principio ta organisa varios proyecto na bienestar di nos comunidad.
Mucha ta nos futuro, proteha y reconoce nan derecho semper lo ta nan prioridad. Rotaract Club of Aruba ta invita henter pueblo di Aruba y ta ansioso pa finalmente celebra e dia tan special aki den grandi cu boso tur. Ta spera di wak hopi mucha cu nan mayornan dia 19 di November di 12:00 pm pa 5:00 pm na Club Caiquetio.
Pa mas informacion, Like y Follow e pagina di Facebook y Instagram di Rotaract Club of Aruba of subi nan website www.rotaractaruba.com.


text:
Betty Wright ta remplasá Melody Gardot den Curaçao North Sea Jazz 2016
Lamentablemente Melody Gardot a kanselá su partisipashon na e di 7 edishon di Curaçao North Sea Jazz i den mésun rosea ta anunsiá un otro tremendo kantante ku lo remplasé. Djabièrnè 2 di sèptèmber Betty Wright lo ta riba stage Celia. Ku tres aña Betty Wright a kuminsá kanta den un grupo di gospel di famia. Ku 13 aña e la saka su promé disko i na edat di 14 aña su promé piesa a subi Top 40 ku e eksito “Girls Can’t Do What the Guys Can Do”. Ku 18 aña e la risibí su promé disko di oro i mientras tantu ya e ta tin un Mega Hit ku “Clean Up Woman” i e tabata reina di Miami Soul Sound. Mientras ku soul ta “in” den e milenio aki, Betty Wright ketu bai ta riba tour. Den 2011 e la saka su eksitoso disko “The Movie”, den koperashon ku e grupo hiphop The Roots. I awor, 40 aña despues di su disko di oro e “Clean Up Woman” ketu bai sin problema ta bari tur konkurensia for di stage. Dia 2 di sèptèmber e lo ta na Kòrsou pa su presentashon durante Curaçao North Sea Jazz.


text:
Suèldu minimo ta bai subi.
Den un konferensha di prensa minister di Desaroyo Sosial, Labor i Bienestar Ruthmilda Larmonie-Cicilia a anunsiá ku e ke subi suèldu mínimo na 1.976 florin pa luna entrante 2017. E intenshon ta pa introdusí esaki den fase, pasó ta trata di un subida di 40% kompará ku e suèldo mínimo aktual ku ta 1.420,24 florin pa un persona basá riba un siman di trabou di 40 ora. Sigun e ministerio esaki ta un ahuste demasiado grandi pa ekonomia karga den un bia. Lo subi e suèldo ku un porsentahe bou di 10% pa finalmente yega na e suma di 1.976 na aña 2020. Di tur manera minister Larmonie-Cicilia a kumisá publiká ku entrante promé di yanüari 2017 te ku 31 desèmber 2017 e suèldo mínimo lo bira 9 florin pa ora. Aktualmente esaki ta 8 florin i 20 sèn pa ora. E suèldo mínimo ku e minister ke yega na dje, esta 1.976 florin pa luna, ta igual na e liña di pobresa ku CBS a kalkulá, pa un mayor ku dos yu. Segun e minister esaki ta e tipo di famia ku tin mas tantu na Kòrsou i pa e motibu ei tambe e minister ke yega na e suma di 1.976 florin. E meta di e subida ta pa protehá e trahadó kontra posibel abusu di e dunadó di trabou. Esaki ta un di e metanan prinsipal pa stablesé un suèldo mínimo.


text:
Kuido poliklíniko
Mi mester di kuido i ke keda biba na kas.
Poliklínika di Klínika Capriles ta brinda yudansa ambulante na adulto i mayornan di edat ku diverso problema sikiátriko i pasado. Bo por keda biba na kas i ta bin poloklínika pa bo tratamentunan. Nos kuido ta na alkanse di tur i fásilmente aksesibel. Komo adulto i hóben bo por akudí na un terapista ora bo tin keho di:
- Burn-out
- Kehonan di no por mira lus riba bo kaminda
- Depreshon
- Miedu i ansha
- Problema ku drumimentu
- Kehonan di tenshon
- Aktuashon kompulsivo òf pensamentunan ku ta keda bin bèk
- ADHD òf otro keho relashoná ku atenshon
- Problemanan di komementu
Kon e ta funshoná?
Tur hende por dat den situashon den bida, pasa dor di kos ku ta saka bo kompletamente for di balans. Ta importante pa no keda kana muchu largu ku e sintimentunan ei. Bo so no ta sali afó? Klínika Capriles ta ofresé tratamentu, guia i kuido. Hopi bia un par di kombersashon ku un dunadó di yudansa profeshonal por yuda pa haña un ekilibrio nobo, un balans nobo. Pa tur kliente ta konta ku nan ta pasa dor di un proseso ku algun paso. Promé bo ta buska un karta di referensia, djei bo ta registrá I seguidamente bo ta bai bo promé kombersashon, e intake. Despues di esei ta traha un plan di tratamentu, pa dje e tratamentu kuminsá. Al final e meta ta rekuperashon i kaba bo tratamentu.
Pidi referensia.
Pa bo promé bishita na poliklínika, bo mester di un karta di referensia di bo dòkter di kas. Ta posibel tambe pa pidi un referensia pa un otro persona si kisas bo tin preokupashon pa ku miembro di famia òf un persona yegá na bo.
Gastunan
Kuido di salú mental ta pa gran parti kubrí den e pakete básiko di SVB.
Si pa un motibu òf otro bo no por kubri e gastunan bo mes, ta buska un manera pa regla esaki, por ehèmpel via di Kas di Bario.
Tambe bo por sera un seguro privá ku ta kubri e gastunan. Tin trahadónan sosial ku por yuda bo regla esaki.
Kon mi ta traha un sita?
Bo por pasa personalmente na bali di Poliklínika pa traha un sita òf bo por yama pa un sita:
+5999 737 4022. Por fabor tene siguiente dato na man:
- Nòmber, adrès, number di telefòn, mailadrès
- Fecha di nasementu
- Number di SVB òf number di registrashon di bo seguro pa gastu di malesa
Pa na momentu di registrá òf e promé sita na klínika, trese:
- Identifikashon bálido (sédula òf pasport)
- Prueba di SVB òf Seguro privá
- Karta di referensia di dòkter di kas
Mi por kanselá un sita?
Si, esei por, pero mihó ta pa posponé un sita si no por otro. Den kaso ku no kanselá un sita di mas tardá 24 ora promé ku e sita tin ku tuma lugá, ta kobra esaki.
Kiko e promé sita ta enserá?
- Ta yama bo mas pronto posibel pa un intake. Bo por bin ku 1 miembro di famia òf amistat komo sosten.
- Durante e intake bo ta deliberá ku e dunadó di tratamentu kiko ta pasando. E dunadó di tratamentu ta skucha i ta hasi pregunta. Abo (òf bo famia/persona mas yegá) ta frekuentemente tristu òf anshá? Bo tin molèster di no por drumi òf bo ta wòri hopi? Strès ta kansa bo òf bo ta lubidá hopi? Molèster di pániko òf káos den bo kabes? Ki keho físiko tin? Tin preokupashon finansiero? Kon bo ta dil ku esei na e momentu akí? Bo trese anotashon.
- Huntu ku e dunadó di tratamentu bo ta yega na un plan di tratamentu. Den e plan akí boso ta stipulá kiko lo ta meta, karákter i durashon di e tratamentu. Si ta nesesario por ahustá e plan aki segun e tratamentu ta kana.
- Durante e intake ta wak tambe si Klínika Capriles ta e lugá adekuá pa bo. Por ta tin un otro institushon ku ta kuadra mihó ku bo pedido di yudansa.
Kiko ta sosodé durante un tratamentu?
Huntu ku bo dunadó di tratamentu bo ta traha un plan di tratamentu. E plan ta kontené e palabrashonnan ku bo ta hasi tokante bo tratamentu. Esaki bo ta hasi huntu ku bo dunadó di tratamentu I ku bo permit ta enbolbí bo famia tambe. Pa por traha un plan, abo i bo dunadó di tratamentu mester yega na un akuerdo tokante kiko ta e kehonan. Tin bia mester di saminashonnan pa yega na un diagnosis (temporal). Ta importante ku boso ta di akuerdo ku otro tokante kiko ta e motibunan di bo kehonan.
Despues ta determiná huntu kiko ta e metanan ku bo ke logra i di ki manera bo dunadó di tratamentu i abo ta bai realisá esaki. Tambe bo ta palabra na ki momentu i kon ta finalisá bo tratamentu. Esaki ta importante, pa asina e espektativanan no ta muchu haltu ni muchu abou. Abo ta kere ku mester di 10 kombersashon, i bo dunadó di tratamentu ta kere ku mester di 20. Parti di e plan di tratamentu por ta por ehèmpel: terapia individual I den grupo, den kombinashon ku terapia di músika. Ta basta difísil pa kambia bo estilo di bida, bo pensamentunan òf bo komportashon. E por kosta bo kisas un ratu I 1 aña ta parse kisas largu, pero ta kos ku bo por tin benifisio di dje pa bida largu.
E plan akí mester ta ofisialmente akordá dor di abo i bo dunadó di tratamentu promé ku bo tratamentu kuminsá.
Ta evaluá e tratamentu ku regularidat. Durante e evaluashonnan bo ta deliberá ku bo dunadó di tratamentu i otronan kon e tratamentu ta kanando. Si mester di ahuste di metanan, ta traha hun plan di tratamentu nobo.
Klínika Capriles ta ofresé diferente forma di yudansa na sitionan na Kòrsou, pa abo i hendenan den bo ambiente. Nos ta duna tratamentu online, ta risibí bo pa sita na un di nos sitionan, ta bini kas serka bo òf ta ofresé un atmishon temporal si ta nesesario.
Ki ora mi tratamentu ta kla?
Den kurso di tempu ta deliberá riba inisiativa di bo dunadó di tratamentu òf riba bo propio inisiativa na ki momentu por terminá e tratamentu. Ta yega na plabrashon kon nos ta yega na finalisashon i ki guia bo mester despues di esei. Esaki ta sosodé di komun akuerdo.


text:
Entrega di donashon na GGz Curaçao dor di Korps Mariniers
Korps Mariniers tabatin akshon di benta di kalènder, e asina yamá Marinierskalender, i ku e fondonan risibí nan ta skohe diferente organisashon pa hasi donashon na dje. Mirando nan presensia den Karibe, e aña aki a toka turno na entre otro GGz Curaçao pa risibí...
Resèpsi di Klinika Capriles i Yudaboyu na un bentana
1 di òktober 2021, a inougurá e resèpsi remodelá na Mohikanenweg 8. Ku e remodelashon aki, por risibí klientenan di tantu Klinika Capriles komo Yudaboyu na un solo bentana i asina brinda klientenan un servisio mas optimal. Pa selebrá e inougurashon, tabatin un...
Webinar akreditá; “Konsehero den Adikshon”
Dirigí na profeshonalnan médiko. Durashon: 4 seshon online Dianan: 13, 14, 15 i 16 di sèptèmber 2021 Orario: 17:30 - 20:30 Idioma: Papiamentu, hulandes i spañó Akreditá dor di CAN Curaçao. Pa programa i mas detaye:...
Vaccinatieprogramma voor medewerkers en clienten
Ook dit is samen werken aan groei en herstel!
Klinika Capriles 85 jaar
Op 13 april 2021, bestaat Klínika Capriles 85 jaar.
Informatie serie op de GGz Curaçao Facebook pagina
Bo tabata sa?


text:
ORANJESTAD, Aruba
A base continuo Oficina di Turismo di Aruba (A.T.A.) ta registra y analisa e estadisticanan referente nos industria turistico y ta raporta esakinan. Debi na cambio den e sistema RADEX (cu ta registra tur bishitante cu ta drenta y sali for di Aruba) cual fin di aña 2018 a wordo modernisa na un programa mas avansa, a experiencia un tardansa inespera pa cu e raportage di e cifranan mensual. Esaki a resulta den un ‘backlog’ durante aña 2019 unda e cifranan pa cu turismo Stay-Over no por a sali mensualmente manera ta custumber. Sinembargo e departmentonan concerni a traha duro pa por reporta esaki mensualmente atrobe iniciando cu januari 2020! Pa cu 2019, lunanan di november y december ta pendiente finalisacion.
A continuacion ta elabora riba e cantidad di Turismo ‘Stay-Over’, Turismo Crucero, Entrada General di Turismo (Tourism Credits) y estadistica di AHATA.
Turismo ‘Stay-Over’
Aruba ta wordo representa den tres continente y durante luna di januari 2020 a yama bonbini na un total di 90.623 bishitante ‘stay-over’. Esaki ta -3.8% (-3.621 turista menos) compara cu e mesun temporada pa 2019. Notabel ta cu un total di 3.198 menos turista ta procedente di e mercado di Venezuela a bishita.
For di Norte America por mira un aumento di bishitante di 4% (2.889 turista mas), en total 74.766 turista, compara cu januari aña pasa. Merca a aumenta cu 3.6% (2.383 turista mas) en total 67.817 turista y Canada a aumenta cu 7.9% (506 turista mas), en total 6.949 turista compara cu e mesun luna na 2019. Norte America a contribui cu 82.5% di e total di bishitante pa nos isla.
E continente Latino Americano a baha cu -41.7% (5.260 turista menos) total 7.343 turista menos di LATAM. E ausencia di Venezuela ta resalta cu un caida di 84.8% (3.198 turista menos). En total 574 turista di Venezuela a bishita, no obstante cu frontera ta cera (esta via Panama, Bogota entre otro). Otro mercadonan clave di Latino America tambe a baha. Retonan economico den varios mercado a causa bahada for di entre otro Colombia cu -28.9% (962 turista menos) total 2.367 turista Colombiano y Brasil cu -28.1% (305 turista menos) total 780 turista Brasilero a bishita nos destinacion. Conforme situacion den e paisnan aki y retonan cu a impacta aerolineanan Latino Americano, por bisa cu e bahada ta bay man den man cu bahada den cantidad di asiento aereo pa januari, for di entre otro Avianca. E continente di Latino America a trece 8.1% di e total di turismo pa luna di januari pa nos isla.
Pa loke ta Europa nos por mira reto pa cu e bishitantenan pa nos destinacion cu un declinacion di -12.4% (978 turista menos) total 6.899 turista Europeo a bishita nos compara cu e mesun luna aña pasa. Aki tambe aspectonan economico ta hunga un papel, entre otro e balor di e dollar Mericano versus e Euro cu a subi cu 3.4% durante 2019. Pa e bishitante Europeo, esaki ta afecta e prijs di estadia como tambe e prijs di pasashi (door di e jet-fuel su prijs a aumenta). Aruba ta keda un ‘long-haul destination’ cu prijsnan eleva, algo cu kisas ta hacie mas sensitivo pa scoge pa Aruba considerando elevacion den costo di un vacacion. Reinonan Uni a baha cu -6.2% (18 turista menos) pa un total di 272 turista, Hulanda a baha cu -15.7% (653 turista menos) pa un total di 3.499 turista y Alemania a baha cu -10.5% (51 turista menos) pa un total di 434 turista. E continente Europeo a representa 7.6% di turismo pa Aruba pa luna di januari 2020.
Turismo Crucero
Durante periodo di januari, 112.614 pasaheronan crucero a bishita nos destinacion riba un total di 52 diferente barconan crucero. Compara cu e mesun luna di aña pasa, turismo crucero a baha cu 12.3% (15.811 turista crucero menos). Barconan crucero a baha cu 8 barco cu ta 15.4% menos. E perspectiva pa e aña completo ta keda positivo cu un total di 840.000 bishitante.
Tourism Credits / Central Bank of Aruba
Di acuerdo cu Banco Central e asina yama ‘Tourism Credits’ (cual anteriomente tawata wordo yama ‘Tourism Receipts’) pa e prome mita di aña 2019 a contribui cu AWG 1.946.5 miyon den nos economia, cu ta un aumento di 5.1% compara cu e mesun temporada na 2018. CBA no a publica otro resultadonan na es momentonan aki.
Hotelnan / AHATA
Segun Aruba Hotel and Tourism Association, na januari 2020, e ‘Average Daily Rate’ (ADR) a aumenta cu 3.4% compara cu e mesun luna na 2019. Esaki den cifra ta US$ 355.44 na 2019 compara cu US$ 367.67 pa 2020. E entrada pa camber disponibel, e asina yama RevPAR a baha cu -2.7% di US$ 315.28 pa US$ 306.61 na januari 2020. E anochinan ocupa (ORN) pa camber a baha cu -3.7%.
E cifranan di AHATA ta basa riba 18 propiedadnan cual ta mayoria di e hotelnan cu excepcion di Hilton Aruba Caribbean Resort & Casino.


text:
Kralendijk – Dutch Caribbean Nature Alliance (DCNA) ta invitá tur habitante di Aruba, Boneiru, Kòrsou, Saba, Sint Maarten, i Statia pa partisipá na e promé kues di naturalesa “Big Live Nature Quiz” riba djabièrnè 2 di yüli, pa 6 or pm. Partisipashon ta grátis, ‘online’, en bibo, interaktivo i ta trata di preguntanan tokante animalnan di Hulanda Karibense. E kues di plaser akí ta na ingles pero e preguntanan lo tin tambe nan tradukshon den e suptítulo na hulandes i papiamentu. Bo por partisipá via konekshon di internèt “online” òf por bai na un di e lugánan di transmishon riba bo isla. Bo por djòin bo so òf forma un tim ku por máksimo 4 amigu/famia/kolega. E tim ganadó lo gana un paseo ku oportunidat pa snòrkel riba boto di bela rònt di nan isla. Sigurá bo partisipashon ku bo registrashon na biglivenaturequiz.org.
Fecha i Orario
Ta invitá siudadanonan di e seis islanan di Karibe Hulandes di 18 aña i mas pa partisipá na e promé anual “Big Live Nature Quiz” pa adulto. E kues lo tuma lugá riba djabièrnè, 2 di yüli 2021, di 6 or pa 7 or pm AST. Lo tin un pousa chikitu meimei pa por sosialisá i tuma algu di bebe i pasaboka pa prepará pa bai di dos ròndu.
Timnan
Por djòin bo so òf forma un tim ku por máksimo 4 amigu/famia/kolega
Lugá
Por partisipá na dos manera. Partisipantenan por hunga en bibo (“online”) for di kas òf ofisina ku amigu i famia òf bai na un bar òf restorant indiká (Boneiru: Hillside, Saba: Long Haul, St. Eustatius: Blue Bead Bar & Restaurant), St. Maarten: Dinghy Dock Sailors Bar) kaminda ku lo tin transmishon en bibo.
Reservá bo lugá
Gruponan konsistiendo di unu te kuater miembro mester registrá adelantá na biglivenaturequiz.org pa por partisipá. Personanan ku tin gana di presensiá e transmishon bibu na un sitio di transmishon tambe mester reservá un lugá na e bar (Bonairu: Hillside, Saba: Long Haul, St. Eustatius: Blue Bead Bar & Restaurant), St. Maarten: Dinghy Dock Sailors Bar).
Rekisito
No ta nesesario pa hasi preparashon òf studia material adelantá pa partisipá na e kues. Tur loke mester tin pa por partisipá ta registrá via internèt na e “online” registrashon (biglivenaturequiz.org), un konekshon di internèt, un kòmpiuter,un telefòn pa kontestá pregunta, i un mentalidat positivo.
Si bo ta forma un tim i ta djòin e kues for di kas òf trabou, boso mester ta físikamente huntu na 1 kòmpiuter i boso mester tin 1 selular pa tim pa manda kontesta di boso tim.
Si bo ta djòin for di un di e barnan indiká, bo lo tin mester di registrá solamente “online” na (biglivenaturequiz.org), reservá un mesa un mesa na e bar (Boneiru: Hillside, Saba: Long Haul, St. Eustatius: Blue Bead Bar & Restaurant), St. Maarten: Dinghy Dock Sailors Bar) i bini ku un telefòn selular.
Tema: Animalnan di Hulanda Karibense
E kues lo tin un total di 35 pregunta komun, den e sistema di “multiple choice”. E kues ta na ingles pero e preguntanan lo tin nan tradukshon na hulandes i papiamentu. Lo tin sinku kategoria: Animalnan Marino, Animalnan Terestre, Zonido den Naturalesa, Espesienan Spesial, i Hende i Naturalesa.
Premio
E tim ganadó lo gana un paseo den boto di bela ku oportunidat pa snòrkel rònt di nan isla. Timnan ku sali na segundo i terser lugá lo risibí T-shirt ku sombré.
Kues anual pa adulto i mucha
DCNA ta sostené STINAPA Bonaire, CARMABI na Kòrsou, Aruba National Park Foundation, Saba Conservation Foundation, STENAPA na Statia i Nature Foundation Sint Maarten entre otro ku nan programanan edukashonal. A krea e kues “online” Big Live Nature Quiz pa eduká siudadanonan tokante konservashon di naturalesa na un manera interaktivo prèt, pa krea orguyo tokante e naturalesa di e islanan, motivá práktikanan ku ta bentahoso pa medioambiente, sostené proyektonan di konservashon di e parkenan, i ta konektá hende ku otro den e área di Hulanda Karibense. E kues ta un aktividat ku ta ripití anualmente pa adulto i pa mucha. E edishon pa mucha ta planeá pa fin di òktober.
Ministerio di Agrikultura, Naturalesa i Kalidat di Kuminda (LNV) i e aktividatnan di DCNA ta haña sosten generoso di Postcode Loterij di Hulanda.
Sigui e kues Big Live Nature Quiz
Check DCNA su página di Facebook (Dutch Caribbean Nature Alliance), Instagram (DCNAnature) òf biglivenaturequiz.org. Si tin kualke pregunta, manda un mensahe di imeil pa research@DCNAnature.org òf projects@DCNAnature.org or call us at +599-717-5010.
Lesa tambe:
- Gobièrnu ta bai investigá kalidat di gasolin i disel na Kòrsou
- KLM Royal Dutch Airlines ta alargá su donashon di título na Máratòn di Kòrsou ku tres aña
- Hòmber ta fayesé despues di desgrasia ku propio outo
- Sindikato di Enseñansa Doen: hopi dosente agotá na Kòrsou
- Kòrsou ke yuda Sürnam ku eksplotashon di petroli i gas den futuro


text:
ORANJESTAD – Relaciona cu situacion di e Corona Virus Covid 19, Gobierno di Aruba ta anuncia cu entrante 19 di maart tur establecimento mester sera 8:00 PM.Esaki ta pa evita aglomeracion di hende. Tin excepcion pa; botica na warda, restaurant solamente via drive true y delivery, nan por sera 10:00 PM. Pompnan di gasoline por keda habri te cu 10:00 PM sirbiendo via di bentana. Gobierno ta urgi tur ciudadano pa tene bon cuenta e cambio aki y pa cumpli cu e reglanan pa asina yuda contene e virus pa e no plama.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
KRALENDIJK/ORANJESTAD – Ounke vakunashon kontra corona na Hulanda a kuminsá, e islanan ultramar, tambe Boneiru, Sint Eustatius i Saba ku ta forma parti di Hulanda, mester warda te medio febrüari. Promé un delegashon di RIVM mester inspektá si tur kos ta na òrdu i pa trein instanshanan di kuido lokal.
E delegashon tambe ta bai e otro islanan outónomo Aruba, Kòrsou i Sint Maarten. Importante ta e frizernan ku a yega na kasi tur isla e siman aki. Esakinan mester por hèndel e temperaturanan abou konstantemente, ku ta nesesario pa warda e vakunanan bon.
“Bon mirá lo a kuminsá vakuná medio yanüari, pero esaki awor a bira medio febrüari””, Joël Candelaria di gobièrnu lokal di Bonairu (OLB), ku ta okupá ku e programa di vakunashon, ta bisa. “Nos sa ku e tim di RIVM tabatin retraso, pero nos no a haña un motibu pakiko nan bishita lo kai mas lat.”
Tòg Boneiru segun Candelaria ta segun skèdjel. Nos ta bon prepará i awor ta konta ku nan yegada i e ora ei djei nos por dal bai.”
Aktualmente nan ta hopi okupá pa regla entre otro kapasidat di hende i punto di distribushon. Asina e vakunanan yega nan ta regla e proseso di registrashon. “Pasobra e vakunashon ta boluntario, pa nos ta importante pa en todo kaso fasilitá ku hende por registrá i duna nan instrukshon tokante ki ora nan ta na turno i unda. Esaki lo sosodé telefónikamente, pero hende por mèldu tambe via dòkter di kas.”
Personal di kuido ta warda
Shahaira Salas-Libier ántes tabata traha komo enfermera di diálisis i aktualmente ta den direktiva di e sindikato ku ta representá e miembronan di Fundashon Mariadal. E no ta ripará ku e personal di kuido ta haña fèrfelu òf inhustu ku Hulanda a kuminsá vakuná mas promé. “E personal di kuido awor ta warda ainda. Mi ta kere nos por forma un opinion tokante esaki numa ora nos sa konta bai ku e programa di vakunashon na Hulanda.”
Vakuna pa tur hende na Statia i Saba
Ministerio di Salubridat Públiko na Hulanda (VWS) ta bisa ku na Saba i Sint Eustatius tur hende riba 18 aña por haña un vakuna. “Nan ta muchu chikí pa ei – na un manera efisiente ku mas poko riesgo di gasta vakuna – vakuná solamente hende grandi di edat i personal di kuido”, segun un bosero.
For di un transmishon di radio spesial dia 14 di yanüari anochi ku komisario di gobièrnu Marnix van Rij i e hefe di servisio médiko Gerwin Schobbe ta sali ku algu mas ku 1600 habitante di Statia lo mester haña e vakuna pa yega na imunidat di grupo. E delegashon di RIVM aktualmente ta na e isla. Na Statia tambe hende por mèldu via un formulario. E ora ei nan ta haña un fecha i un ora.
Kua vakuna, esei ainda no ta kla tur kaminda
VWS den un karta na Tweede Kamer ta laga sa ku ta e intenshon pa pone e vakuna BioNtech/Pfizer disponibel na e islanan. Pero no a disidí esaki definitivamente ainda, ke men por bira e vakuna Moderna tambe. Pfizer i Moderna te aworakí ta e úniko dos vakunanan aprobá pa Hulanda.
E promé minister arubano Evelyn Wever-Croes 14 di yanüari lo laga sa si Hulanda a bisa ku Aruba ta haña e vakuna Pfizer. Si esaki ta keda asina pa Aruba no ta sigur. Pasobra e promé minister ta bisa ku Aruba mes tambe ke kumpra vakuna.”Nos tin e frizernan pero no e vakunanan. Nos no sa kuantu Hulanda ta bai duna awor. Si nos no haña sufisiente, nos ta bai wak oro kaminda pa haña nan.
Boneiru ta bisa ku ainda nan no sa kua vakuna nan ta haña. “Esaki ta dependé di sierto faktor. No ta kada vakuna ta traha pa tur grupo, ke men bo mester wak kiko bo ta haña i kua grupo bo por aserká ku esaki. Kada grupo meta ta haña un otro sitio tambe. Nos ta ferwagt ku fin di e luna aki, kuminsamentu di febrüari nos mester tuma tur desishon, Candelaria ta bisa.
Na Statia tampoko no a disidí kua vakuna, Schobbe ta bisa. “Ainda no a tuma e desishon di Pfizer òf Moderna. Tin bentaha pa tur dos i ainda e diskushon t’ei. Pasobra mester warda Pfizer na -80 grado i Moderna na -20 grado. Pero Moderna ta mas karu.
Ken ta haña e vakuna den promé tanda?
VWS ta mèldu ku 86 mil hende awor ta bini na remarke pa e vakuna. Na e islanan (ku eksepshon di Saba i Statia) esakinan ta e gruponan spesífiko di personal di kuido i despues grandinan di edat riba 60 aña. Pa Boneiru en todo kaso ta trata di un 350 hende den kuido i 250 den servisio di sosten.
Na Aruba den e promé tanda di vakunashon ta trata di mas o ménos 1500 persona ku ta traha den kuido agudo i den kas di ansiano. E di dos grupo ta hende riba 60 aña i ku tin un salú débil. I despues ta turno pa arubano ku ta mas hóben i ku salú débil, sobra personal di kuido i otro pashènt den hòspital. Esei ta un grupo di mas o ménos 27 mil, segun e promé minister. “I despues numa sobra di pueblo, mas o ménos 64 mil.”
Kòrsou ta bisa ku promé ta duna e vakuna Pfizer, despues Moderna i tambe AstraZeneca, ounke Hulanda/Oropa no a aprobá e último aki ainda. Ta ferwagt ku esaki lo sosodé denter di algun siman.
E promé grupo ku por haña e vakuna na Kòrsou ta persona riba 60, esnan riba 28 ku un malesa króniko i personal di kuido. Na total ta trata di mas ku 70 mil persona. Mucha bou di 16 aña i muhé na estado no ta bini na remarke pasobra ainda no a tèst e vakuna basta riba nan. “I despues di vakuná hende mester keda mantené distansha, bisti tapaboka i laba man. Ainda no a prueba si e ta protehá kontra kontagio mas aleu. Ke men no ta un silver bullet, segun gobièrnu di Kòrsou.


text:
WILLEMSTAD- 29 di aprel 2016 – Pareha Bruins a hasi 25 aña bishitando Kòrsou. Esaki sigur ta motibu pa Ofisina di Turismo di Kòrsou (CTB) duna rekonosementu na e pareha aki. Pa e okashon spesial aki Minister di Desaroyo Ekonómiko sr. Eugene Rhuggenaath a risibí e pareha i a sostené un kombersashon ku nan.
Pareha Bruins ta biba na Hulanda i tin 25 aña bishitando nos pais. E pareha a konta ku na okashon di nan di 40 aniversario di matrimonio nan a opta pa un fakansi na Kòrsou huntu ku nan yunan i nietunan enbes di organisá un fiesta. For di e tempu ei nan ta enamorá di Kòrsou. E promé biaha ku nan a bishitá Kòrsou nan a hospedá na Plaza Hotel i despues di esei nan a hospedá na diferente parti di Kòrsou. Aworakí ya pa algun aña kaba e pareha tin nan propio apartamentu aki na Kòrsou. E pareha ta pasa 6 luna di aña na Kòrsou i e otro mitar di aña na Bèlgika. Nan tei for di aña pasá novèmber i e luna aki lo regresá bèk. Pareha Bruins ta enkantá ku e músika di sr. Michael Anthony un músiko lokal. Nan tin bon kontakto kuné i ta konsider’é un amigu. E pareha a sigui konta ku nan a sera hopi amistat durante e añanan ku nan ta bishitando Kòrsou. Nan yunan i nietunan tambe ta enkantá ku Kòrsou. Nan a bisa ku den nan kaso nan tin dos kas referiendo aki na Kòrsou komo nan di dos kas. E yu hòmber di e pareha ku tambe tabata presente, a bisa ku e vírus di Kòrsou a kontagiá nan tambe motibu pa kual nan ta bishitando Kòrsou ku regularidat.
Minister Rhuggenaath di su banda a elaborá riba e desaroyonan positivo ku turismo di Kòrsou ta pasando aden i a duna un bista di e vishon pa ku turismo pa e próksimo añanan. Despues di e kombersashon ameno ku famia Bruins, Minister Rhuggenaath a hasi entrega di un plakat di rekonosementu i regalo na e pareha i a invitá nan pa sigui bishitá nos dushi pais Kòrsou.


text:
E aña aki Fundacion Lanta Papiamento a scoge pa organisa un seminario virtual cu e topico “E balor di nos Papiamento”. FLP a ricibi hopi reaccion positivo tanto local como internacional di e publico grandi cu dia 21 di februari a sigui e programa for di nan cas via computer of Diario TV.
E programa varia a cuminsa cu un charla di presidente di e fundacion señor Eduard Pieters, cu a enfoca riba e balor grandi di uzo di idioma materno Papiamento den enseñansa, pa desaroyo optimal di e ser humano y pa cumpli cu derecho di e mucha Arubiano.
FLP ta boga pa, a base di enseñansa na Papiamento, e mucha siña papia, scucha, lesa y skirbi den un contexto di scol multilingual. E di dos orado, señor Gershwin Lee, director di Colegio San Antonio (enseñansa avansa) a conta di su experiencia positivo cu e grupo di alumno cu a bin di Proyecto Scol Multilingual, basa riba dato acumula di 2 aña.
Su relato a haya hopi atencion di mayor, docente y publico en general, specialmente pa e echo cu e alumnonan aki ta sobresali riba diferente tereno compara cu esnan cu a atende scol tradicional na Hulandes.
E charla ta riba e pagina di facebook di FLP. Drs. Merlynne Williams a duna un splicacion den un forma simbolico di kico SAM, Scol Arubiano Multilingual ta encera y e bentahanan cu e lo trece pa siñamento y desaroyo di nos muchanan.
Señora Williams a haci uzo di dos metafora. Nos parha nacional prikichi como mascota di SAM ta representa e potencial di nos muchanan. Nos idioma Papiamento ta representa pa medio di nos fruta nativo shimarucu, rico na vitamina C, gusta, dushi y cu ta keda nace di nobo.
Cu e presentacion di e accesibilidad di buki educativo, literatura infantil, adulto y academico, tanto inprimi como on line na Departamento di Enseñansa y Biblioteca Nacional Aruba, a desbarata e mito existente cu no tin suficiente material na Papiamento.
Banda di e charlanan publico por a disfruta di poema cu muchanan di scol multilingual Colegio San Hose a presenta y tambe por a mira y scucha e alumnonan di klas 6 tuma parti na un debate na Papiamento.
No a falta musica na Papiamento di artista Arubiano hunto cu artista di nos islanan ruman Boneiro y Corsou.E sesion di Haiku, presenta y guia pa dr. Joyce Pereira a inspira esnan cu tawata sigui e programa pa traha nan mesun haiku, cu ta un poema cortico di tres liña (di 5-7-5 silaba). Te ainda FLP ta ricibi haiku di participante. Ata un haiku cu a drenta dia di e celebracion:


text:
Kralendijk- Awe 16 di mart 2021 tin 298 kaso aktivo di Covid-19 na Boneiru. Tur kaso aktivo ta trata di hende di Boneiru.
Di e 158 personanan ku a tèst ayera, 62 a resultá di ta positivo. 17 hende a rekuperá di Covid-19.
Tin 6 persona hospitalisá pa motibu di Covid-19, pero niun no ta hañando kuido intensivo.
Konferensia di prensa
Gobièrnu a manda yama un otro konferensia di prensa pa djamars atardi.
- Ladronisia di outo na Kòrsou a subi na novèmber, pero tabatin un bahada en general di kriminalidat kompará ku e luna rèkert di òktober
- Gobernador ta risibí Bea Moedt i ta haña un buki di pòtrèt
- Universidat di Wageningen: Santu di Chogogo ta bai laman sin mas
- Habitantenan di Parkietenbos ta pidi ousilio atrobe pa motibu di kimamentu di sushi den Parkietenbos
- Prevení Zika, Dengue i Chikungunya |Aviso pagá


text:
For di oranan tempran di mainta a drenta informe di cu un homber a yega bao influencia di un of otro substancia na un cas na Macuarima y a bay cu su yiu baby di menos di 2 aña y a bay cun’e. Polis a ser avisa cu e lo a bay na Balashi polis a bay na e cay ey pero no a encontra cun’e. Un rato despues polis a bolbe bay buske y no tabata haye. Poco mas despues a drenta informe cu e lo ta na Macuarima pra cu ela sinto cu polis ta au tras ela sigui core den e mondinan di Macuarima, Kas Ariba. Na Kas Ariba un polis a wak e cu e mucha, e tata a cuminza core cu e yiu riba su lomba den un trajecto chikito a logra mira e baby cay for di su lomba por lo menos 2 biaha, e polis a bati alarma y pidi refuerzo di patruya di doferente distrito y seccion. Te hasta famianan a ser pidi pa yuda busca. Polis a dicidi pa lanta helicopter pa yuda den e buskeda. Patruyanan mesora a cuminza para na diferente area y busca un informe a drenta cu e lo a ser mira na Siribana y Cashero. Na dado momento a spot e homber cu e baby a ser mira na Cashero pa Piedra Plat unda finalmente a logra captur’e y haya e baby. Nan a detene y a hib’e warda di polis mientras e mucha a ser hiba na un otro sitio unda por a revis’e.
Richard Lacle


text:
Chaika, Kèmpi i Rich Kalash pronto ku piesa i clip nobo
TRENDSZ a hiba kombersashon ku e konosido kantante lokal femenino, kende ta ‘Chaika’ Danoutah Sammy. Esaki riba algun kansion nobo, ku e tin na kaminda. Ta trata di kosnan ku ya ta kla i un ora pa otro ta riba merkado.
‘Chaika’ ta konosí pa e piesanan ku ya e la interpretá den pasado, manera “Felis mané mi ta” i resientemente tambe e piesa ku ta hiba di título “Bèlèng”. “Mi ta trahando riba kosnan nobo, pa nos manda kaya. Entre esakinan mi tin ku bisa bo ku tin kosnan klá ku un ora pa otro ta subi kaya. Sigur e siman aki.
Ta trata di un piesa i tambe su clip ku nos a kaba di keda klá kuné na inisio di siman aki. Esaki ta un kantika di mi, huntu ku e rapper ‘Kèmpi’, unda nos ta kombiná ku e konosido ‘Rich Kalash’. Despues ku ‘Rich’ a skuch’é i lógikamente komo ku e tabata aki nan, nos a probechá pa bai studio mesora, unda e a graba e ora’ei su parti, pa despues nos a komplet’é i ‘Kèmpi’ ta riba e hook i ta un produkshon di “Getamilli”. Mi a pensa te ainda pa pone e piesa aki yama “Pon Road”. E ta un ‘song’ ku ta bai over di un pareha. Mundu kompletu, ke mira nan kibrá. Pero nan relashon ta ineksplikabel. Ride or die, ....Bonnie and Clyde”. E kantante inkluso a kompartí algun letra di e piesa, unda nos di TRENDSZ tambe ta pendiente, manera ‘Chaika’, mes a finalisá bisando.


text:
Director di Departamento di Aduana, Management Team, Staf y Cuerpo di Aduana ta felicita sr. Haime Feliciana cu su 40 aña di servicio na Departamento di Aduana.
Haime a cuminsa na Cuerpo di Aduana dia 1 di juni 1977 como Schrijver, durante añanan Haime a crece y a eherce diferente funcion manera Chef Algemene Zaken. Riba 1 di januari 1995 Haime a wordo bevorderd pa e rango di Verificateur der Invoerrechten en Accijnzen y ta fungi como Staffunctionaris Personeel en Organisatie.
Departamento di Aduana ta desea Haime hopi exito den su carrera y ta gradici’e pa su añanan di servicio.


text:
Pa medio di e komunikado aki, Direktiva di Kooperativa KEP ta informá su sosionan ku e Reunion General pa trata Presupuesto 2021 ku originalmente tabata programá pa djadumingu 25 di yüli lo no por wòrdu efektuá pa motibunan fuera di alkanse di Kooperativa KEP.
Despues di a traha intensivamente pa restablesé nos servisio di ofresé estado di kuenta (Statements) riba nos plataforma "miKep", nos ke anunsiá ku e sistema ta operashonal atrobe.
Direktiva di KEP ta partisipá na tur miembro, ku durante próksimo Reunion General Statutario, ku lo tuma lugá djadumingu, 1 di novèmber 2020, lo tene elekshon pa yena puestonan vakante den Direktiva i otro Órganonan Statutario di KEP.
Download e flyer aki pa hanja tur informashon tokante metanan, tarea i rol di FEKOSKAN.
Courses and Training's provided by Curacao Cooperative Academy..
Click here for more info


text:
KRALENDIJK- Aeropuerto Flamingo den luna di novèmber lo kuminsá deliberashon ku vários partido, den su buskeda di finansiamentu pa realisá ekspanshon di e falididatnan. Entre otro lo papia ku partidonan privá, bankonan i fondonan di penshun, asina direktor interino, Jos Hillen ta splika.
Segun Hillen, ehekushon di e asina yamá Masterplan ta importante. “Nos mester sigui mehorá seguridat di e aeropuerto. Entre otro nos tin mester di mas lugá pa stashoná avión, na un distansia mas grandi di e pista ku ta e kaso awor aki”. E direktor ta bisa ku esaki ta un rekomendashon tambe di Inspekshon i Aviashon i Medio Ambiente (ILT) na Hulanda.
Segun Hillen tin mas motibu dikon ehekushon di e plan ta birando urgente. “Nos tin falta di kapasidat pa loke ta traha e fluho di pasahero, ku hopi biaha ta resultá den reinan muchu largu”. BIA mester prepará tambe pa e kresementu den tráfiko ku ta premirando pa e añanan benidero.
Akuerdo
Segun Hillen, e ambishon ta pa por sera un akuerdo di prinsipio ku tur partido involví. Despues di esei, por kuminsá ku un plan di ehekushon, ku tur prosedura i komunikashon ku esei ta trese kun’é. “Después di esaki por kuminsá ku e ehekushon di e Masterplan mes”.
E enfoke riba e plan di ekspanshon, no ta nifiká ku e aeropuerto por sinta ketu awor aki. “Nos ta tumando vários medida riba termino kòrtiku. Asina lo ekspandé e sala di yegada ku masomenos 30%. Banda di esei lo bin sistema mas grandi pa transporte di maleta i nos ta bai traha un dak kaminda pasehero por para warda, pa nan no para den solo.
Fèn
Resientemente, BIA a instalá dos fèn enorme den e parti kaminda pasahero te chèk in pa nan vuelo. Kada un tin un hanchura di 7.2 meter. “Esaki ta nifiká mas komodidat pa nos pasaheronan, pero tambe pa e empleadonan ku ta atendé e pasaheronan aki, asina Hillen a bisa.


text:
A bira normal caba cu tin candela riba dump y ta custumber tambe cu Cuerpo di Bombero no ta ni bay mas. Pero e biaha aki e candela a crece di tal forma cu hasta Minister Ursell Arends a presenta. Hunto cu BRA, a dicidi di activa DOW pa nan combati e candela uzando santo en bes di awa. Un proceso cu lo dura largo pero cu ta necesario pa bienestar di e bario.
For di diabierna a nota candela riba dump, e candela pocopoco a sigui crece y pa diasabra anochi tabata mas grandi ainda. E bario ta Parkietenbos, Buena Vista, Bucutiweg y bisindario ta preocupa cu desaroyo di e candela. E minister encarga cu naturalesa, esta Ursell Arends a ricibi basta mensahe for di habitante preocupa. Debi na e situacion di tempo, ta teme cu biento por bolter y afecta e area. E mandatario a dicidi di presenta na dump pa mira con por paga e candela y atende cu e situacion. E minister a avisa e departamento di crisis kende no a pensa dos biaha y tambe a presenta.
“Nos ta preocupa”, asina Minister Ursell Arends, a inicia bisando durante un entrevista cu representante di Headlines Group, kende t’e cas editorial di 24ora.com y TREMPAN. E situacion ta delicado y pa evita cu e bario sinti e efecto, a dicidi di atende cu ne na tempo. Pa atende cu e situacion, tin mester di ekipo y esey ta locual cu Serlimar no tin. Di otro banda, no por paga e candela cu awa, pues brandweer no lo por atende cu e candela.
P’esey mes a informa DOW pa nan presenta pa wak con por yuda cu algun truck di santo pa paga e candela. Tur e motibonan aki ta muestra dicon tin cu cera Parkietenbos, segun Minister Ursell Arends. El a informa tambe cu e candela riba Parkietenbos a afecta aeropuerto durante dia, caminda tabatin efecto riba bahada di avion.
Den e era cu nos ta bibando aden actualmente, tipo di ‘landfill’ asina no ta cuadra mas. E mandatario su meta ta pa cera dump pa 31 di december, sinembargo el a anuncia un primicia durante e entrevista, caminda ta evaluando pa cer’e mucho mas trempan.
Rino Hermans, director di Bureau Rampenbestrijding Aruba (BRA) a duna di conoce cu na momento cu tin un incidente cu por afecta e ciudadanonan di e pais, BRA ta activa. E asina yama “effectgebied” e biaha aki ta e bario cerca di Parkietenbos. Debi na e ‘tropical wave’ den cercania y e tempo instabil, ta necesario pa soluciona e problema riba dump. Como departamento di crisis, nan tarea ta pa trece tur instancia hunto y palabra con y di ki forma lo atende e situacion.
DOW a presenta, pero prome cu cuminsa cu e proceso pa basha santo riba e candela, lo evalua e area prome. Lo midi si ta responsabel pa bay cu e trucknan riba dump y pa siguridad di e empleadonan publico. Tin hopi lodo tambe riba dump, pues esey ta un otro reto cu e trucknan lo confronta nan mes cu ne. Ta premira cu trabounan lo dura varios ora, ta premira cu te ora solo sali lo ta bezig cu e candela. BRA lo sigui monitor e situacion, si dado caso biento cay prome cu nan a logra combati e candela. BRA lo cuminsa cu e proceso di evacuacion di henter e bario.
Gobierno ta bou presion adicional pasobra tin sentencia di hues cu ta indica cu mester tuma decision awo, sino e bario por hiba e minister dilanti y demanda pa daño y perhuicio.


text: Diasabra madruga mientras cu tur patruya di Noord tabata controlando banda di Arashi a drenta otro informe di cu tin hendenan canando cu arma di candela banda di un compleho di apartamento na Boegoeroei, Central di polis mesora a mobiliza patruyanan di Oranjestad pa bay tira bista. Na yegada di e patruya a bin compronde cu aki a sosode un atraco arma unda 3 persona color scur papiando spaño unda 2 di nan a pone arma di candela un color nickel y e otro color preto na cabez di e victima pa comete e atraco y despues a huy den un Nissan March color shinishi cu glasnan tinted. Autonan similar a ser para pa controla. Atraco Team hunto cu slachtofferhulp a ser yama pa presenta na e sitio y sigui cu e investigacion. Den transcurso di mainta nos lo trese mas informacion di e caso aki.


text:
Presidente nobo di UANA, Maureen Croes a elabora riba e momento historico cu Aruba su deporte di landamento na Lima, Peru unda e landadonan Mikel Schreuders y Patrick Groters a logra un final A den e Panam Games Lima 2019. Nunca antes nos landadonan a logra un final A(ocho miho landadonan di e continente) den un Wega Panamericano. Tambe Maureen ta splica riba e rumbo cu Aruba su deporte di landamento tin cu sigui si kier mira progreso.
Related Articles
Mack ta ricibi medaya na Lima
August 9, 2019
Shanayah ta keda afo di Weganan Suramericano
October 13, 2022
MOMENTO HISTORICO PA ARUBA
August 1, 2018
Triathlon a participa na Barranquilla2018
August 2, 2018
Check AlsoClose
-
Edmundo ta resumi e prome dianan na LimaAugust 5, 2019


text:
Update bringamentu ku tiroteo na Rotterdam
Djasabra atardi alrededor di 6or tabata tin un kaso kaminda 2 persona tabata bringa riba Lijnbaan na Rotterdam. Durante di e bringamentu por a skucha tambe 2 tiru di un arma di kandela. Algun ratu despues agentenan polisial a hasi detenshon di un di e personanan (28) ku tabata enbolbí den e bringamentu ku tiroteo. Alabes a enkontrá e persona ku un arma di kandela den su poder. Agentenan ta en buska di e otro persona i no ta konosí si e tambe ta armá. Kuerpo polisial ta kondená e suseso di bringamentu i tiroteo aki aun mas komo el a tuma lugá den un sentro komersial, un area publiko i bon bishitá. No ta konosí si tin persona ku a resultá heridá.


text:
KRALENDIJK – E ekipo s.v. Real Rincon di Rincon den presensia di un bon públiko, djadumingu último den oranan di anochi a titulá kampion di Titans Cup 2020 den Stadion di Kralendijk, despues di a gana di s.v. Estrellas di Nort Saliña Kunuku Bieu 4-2 na pinalti.
E partido a finalisá su 90 minüt empatá na dos ku gol den pitu di s.v. Estrellas, pa kua mester a bai over na pinalti pa yega na un ganadó un kampion. Di akuerdo ku e informashonnan ofisial relashoná ku e partido final, djadumingu último fecha 23 di ougùstùs 2020 partido nr 6 final di e torneo sv Uruguay Titans a bai entre Real Rincon i sv Estrellas.
Tabata un partido ku a mira un total di 4 gol i pa medio pinalti a mira 6 gol.
E “clash of the Titans” a bai entre sv Real Rincon i sv Estrellas.
Pa loke ta e partido riba su mes, na di 16 minüt s.v. Estrellas ta bai dilanti 1-0 ku tremendo tiru di Gabriël “Tata” Alberto.
E partido ta parti na dos pa sosiegu ku s.v. Estrellas den bentaha di 1-0.
Di dos mitar Estrellas ta subi i ta sigui buta preshon pero ta Real Rincon ku ta empatá e partido na di 63 minü ku gol di Lacey Pauletta.
Na di 88 minüt Lacey Pauletta ta hinka su di 2 gol pa Real Rincon bai den bentaha di 2-1.
Den pitu momentu ku hopi hende no a spera, Estrellas ta logra empatá e partido 2-2 na di 90 minüt ku gol di Jerson Agostien.
Ku e resultado aki a bai over na pinalti pa yega na un ganadó un kampion di Titans Cup 2020.
Real Rincon na pinalti ta gana 4-2 i bira Kampion di Titans Cup 2020.
Kiper Buchi Frans tabata grandi bou di e latanan pa duna su ekipo e viktoria i título
Ku e resultado aki Real Rincon ta titulá kampion i Estrellas supkampion di e torneo Titans Cup 2020 di s.v. Uruguay.
Pabien na e ekiponan i un danki na e fanatikada ku a presensiá e partidonan di e torneo fin di siman pasá.


text:
Zona di temperatura peligroso pa kuminda
Zona di temperatura peligroso ta e zona ideal kaminda tin mas multiplikashon di mikrobio. Kontròl di temperatura ta e faktornan mas importante pa produsí i mantené un kuminda liber di mikrobio. E zona aki ta keda entre 5⁰- 60⁰ C Ora ta atendé kuminda entre e zona aki mester sòru pa esaki sosodé mas rápido posibel pa evitá demasiado multiplikashon dje mikrobionan. Tur kuminda mester keda kushina a fondo (temperatura haltu pa sufisiente tempu) pa…
Kiko ta un mikrobio
Mikrobio ta un animal masha chikí ku no por ser mirá ku bo wowo . Mester usa un mikroskop pa por mira nan. Tin ku ta benefisioso pa hende manera esnan pa traha keshi, serbes, is pa reis mansa di pan. Esnan malu ta esnan ku ta kapas di kousa malesa ora duna nan chèns di desaroyá. Algun karakterístiko di mikrobio Grandura: 2000 bakteria mester pa forma un rei (liña) riba kabes di un feneta…


text:
OVERVIEW ZONANAN
Fase 1
Total lo tin alrededor di 3.500 kas disponibel den e añanan binidero. Ta trata aki di varios tipo di kas: kasnan individual, kasnan ‘2 bou di un dak’, kasnan pegá na otro, apartamentu riba diferente piso i tambe kas na plenchi. Lo ofresé e diferente tiponan di bibienda aki tantu na benta i pa hür.
Un infrastruktura sólido ta un di e puntonan di enfoke di e proyekto aki. No solamente ta tene kuenta ku e konekshon ku tin ku areanan pafó di Wechi pero tambe ku konekshonan ideal entre e areanan den e bario mes.


text:
KRALENDIJK- E dia habrí na servisio di LVV ta birando mas i mas popular, ku kada biaha mas bishitante, pero tambe mas kos di kumpra, mas stènt ku kuminda i mas musik.
Djadumingu tambe por a nota ku hopi hende a probeschá di bishitá LVV for di mainta trempan, ora a habri 8 or, te ku 3 ‘ or di atardi, ora e dia habrí a yega na su fin. Por a mira rei basta largu di outo na yegada di LVV, ku tabata para kant’i kaminda, pero tambe riba un lugar di parker spesial.
Hopi tabata e hendenan ku a yega pa kumpra algu, manera mata, simia òf pòchi di mata, pero tambe hopi hende a yega pa kumpra algu di kuminda. Por nota tambe ku e kantidat di stènt i e variashon di tur loke por kumpra, ta bira kada bes mas importante.


text: KRALENDIJK – E kompania “JM Data Corporation” ku bou di dje tin “Caribbean Road Service”(CRS), ku for di 2004 ta saka potrèt i atendé ku seguro despues di un aksidente di tráfiko, awor ta disponé di un vehíkulo mas. Por a tuma nota resientemente ku awor e kompania tin un vehíkulo nobo, mas grandi i espasioso pa brinda mihó servisio na partidonan despues di un aksidente. Pronto por mira e vehíkulo ku steker ariba, pa tur hende ta na altura di e kompania. Momentu di un aksidente por tuma kontakto ku e kompania ariba menshoná mesora na number di telefon: 717-9292 òf 24/7 riba 701-0737.


text:
Oranjestad, Aruba - 12 di augustus 2020
DVG por medio di e comunicado aki ta desea di haci un apelacion general na tur esnan cu a haya fecha y ora pa haci test pa Covid-19 sea na laboratorio of Test Centernan.
Ta hopi importante pa tur hende tene nan mes na e ora di nan cita, pasobra cu DVG kier evita cu tin aglomeracion di hende na cada sitio cu ta haci test. Si bo yega mucho trempan bo ta stroba esnan cu si a jega segun nan ora di nan cita. Si bo yega laat bo ta bira parti di e aglomeracion di hende. Por surgi algun situacion cu por causa algun tardansa den e proceso pa haci e test, sinembargo ta pidi tur hende pa nan tin pasenshi, asina e personal specialisa cu ta haci e testnan na e Test Centernan of laboratorio por haci nan trabao cu e calidad mas halto di concentracion.
Ta gradici un y tur pa e comprencion.


text:
E siman aki tabata uno exitoso caminda tabata tin diferente evento y actividad cu a tuma lugar den e ramo di salud y cuido. Diahuebs a celebra e di 500 pashent cu a tuma bestraling na e centro di radioterapia na ImSan. Manera ta conoci na aña 2018 tabata tin groundbreaking di e proyecto di expansion na ImSan pa asina tin un centro di radioterapia y ya caba awe nan a celebra e di 500 pashent cu nan a atende. Minister Oduber ta bisa cu “sigur esaki ta yena nos cu satisfaction pa por sostene y financia e proyecto aki”. E mandatario a bisa tambe cu e ta sumamente contento y agradecido cu tur e pashentnan aki por a wordo atendi na Aruba mes, door di nos mesun expertonan y nos mesun ekiponan.
Esaki a wordo sigui pa e conferencia “Hunto Contra Malesanan Cronico 2022” cu a tuma lugar diabierna atardi den Marriott Ballroom. Esaki tabata un conferencia cu a enfoca riba diferente topico encuanto e plan nacional di prevencion di malesanan cronico no contagiabel (NCD’s). E conferencia tabata uno hopi importante pa pais Aruba, especialmente pa esnan cu ta traha den e sector di cuido medico. E meta di e conferencia tabata pa scucha y haya presentacion di e diferente expertonan riba nan specialidad denter di e tereno di salud. E comunidad di cuido medico na su turno a haya e oportunidad pa haci diferente pregunta, intercambia ideanan y informacion. E conferencia aki ta un yabi esencial pa cuido medico por avansa y ta mas inovativo den cuadro di prevencion.
Finalmente, diasabra mainta Gobernador Suplente sr Agustin Vrolijk, hunto cu Minister di Salud sr. Dangui Oduber a inaugura e expo “Hunto contra malesnan cronico 2022” cu a tuma lugar na centro Deportivo libertador Betico Croes. Presente tambe tawata Vice Presidente di Parlamento sr. Raymond Kamperveen. Na e expo aki tabata tin diferente profesionalnan den e sector medico pa duna tips y informacion di con pa biba mas saludabel na munididad cu a bishita. E expo tabata consisti di diferente booth caminda por a haña informacion, pero tambe hasi test di sucu y preshon. Apart di esaki tabata tin booth cu snacks saludabel y tambe diferente smoothies y natural juices.
“Nos ta spera di por sigui organisa e actividadnan aki pa concientisa pueblo di Aruba y tambe pa purba crea un comunidad mas saludabel y activo. Nos salud ta den nos man y hunto nos por bay dilanti. Minister Dangui Oduber ta gradici tur persona cu a traha extremadamente duro y pone tur nan esfuerso pa hasi e logronan di e siman aki posibel.


text:
Oranjestad, 5 di November, 2020 – Taskforce Bedrijven Covid-19 cu ta encarga cu controlnan riba e reglanan pa controla e pandemia di corona virus den e sector comercial ta informa di e establecimentonan cu no a cumpli reglanan di protocol y MR ( Ministeriële regeling) y cu mester a wordo cera.
Yen Yen Bar Restaurant na Kamay 8; e musica demasiado duro, tawata tin demasiado hende den e lugar y tambe mal comportacion di DJ. E sitio a wordo cera y DJ a keda deteni.
Well Well Restaurant na Seroe Biento 3-A.; aki a constata durante control cu tabata tin demasiado hende paden y pafor, paden no tabata cumpli tampoco cu ningun di e reglanan DVG y articulonan stipula den MR.
Piccolo na Avenida Alo Tromp 7; a constata aki cu tin hende sinta na bar ta bebe y pafo tin demasiado hende na mesa. E musica tambe tabata demasiado duro y tabata tin hendenan paden sin tapaboca.
Gleny’s Corner na Avenida Alo Tromp 22-A tambe a wordo bishita pa e team di control di Taskforce Bedrijven y a constata cu e sitio tabata yen yen di hende, no tin hende na porta pa informa clientenan cu e lugar ya ta yen, no tabata cumpli cu reglanan di DVG, e distancia entre mesnan y distancia entre mesanan tampoco tabata corecto, pues a cera e lugar.
Komedo na L.G. Smith Blvd 108; e sitio aki a wordo cera ya cu nan no por a mustra ningun vergunning pa nan por tin actividad na e sitio.
Lets Chill Cafe na L.G. Smith Blvd; aki a constata cu paden tabata tin hende para na bar ta bebe, cual ta contra reglanan stipula.
Yolo Cocktails & Tapas na J.E. Irausquin Blvd 384; aki e constata cu e musica tabata hopi duro, tabata tin bailamento, cantidad di hende sin tapaboca, demasiado hende para na un mesa, seguridad di e sitio a strobe miembronan di Taskforce pa haci nan trabao.
Hoya na Havenstraat Plaza Daniel Leo; Aki a constata pa di dos dia sigui cu e musica tabata demsiado duro, Taskforce a ordena e sitio pa paga e musica completo pero a permiti e sitio keda habri.
Ta di spera cu e establecimentonan concerni y tur otro compronde cu mester cumpli cu reglanan di Protocol di DVG y e articulonan stipula den e MR pa asina nan proteha nan mesun clientenan y pueblo di Aruba engeneral.


text:
Prome medaya sigura pa Aruba
Duo masculino den e gran final na Rosario
Prome medaya sigura pa Aruba
Den Beach Tennis duo masculino e equipo di Aksel y Sander a enfrenta e equipo di Chile, Alexander Huber y Marcello Costanzi.
Den un tremendo partido e duo di Aruba a sa di gana Chile cu score di 6-1. Despues di esey Chile a bin bek y gana di 2 set cu score di 6-3.
Di e di 3 set wega a keda hopi sera y a caba 6-6. Asina tambe mester a bai un Tie break caminda cu e duo a domina y a gana cu score di 7-2.
Sigur un tremendo wega contra Chile.
Manjan Aksel cu Sander lo hunga e gran final riba e center court aki na La Florida.
Sigur algo grandi pa beach tennis di Aruba.


text:
KRALENDIJK – Minister Ingrid van Engelshoven (Enseñansa, Kultura i Siensia) ta hiba un bishita di trabou na Boneiru di 24 te ku 27 di òktober benidero.
Riba djaluna 25 di òktober e bishita ta den kuadro di enseñansa. Durante e promé parti di dia minister lo bishitá entre otro Skol Amplio Papa Kornes, un di e skolnan kaminda ta forma futuro dosentenan via e konsepto di ‘Samen Opleiden en professionaliseren’, un kompania di siña i traha i ‘IT Academy’ di SGB.Tambe e lo gosa di un lùnch na restorant Chez Nous, prepará pa alumnonan di VMBO i sirbí pa alumnonan di SLP di SGB. Mas aleu tin un kombersashon ku miembronan di Konseho Insular riba programa durante kua lo hiba kombersashon tokante entre otro e problemátika di transishon pa studiante, e empeño pa agèndanan di enseñansa 2022-2026, temanan di kultura/kombenio di kultura i tópikonan ku ta poné riba agènda di e reunion ministerial di Kuater Pais na komienso di 2022.
Den oranan di mainta riba djamars 26 di òktober, minister lo hiba kombersashon ku Kolegio Ehekutivo kompletu, lo bishitá Biblioteka Públiko Boneiru, kaminda huntu ku diputado Den Heyer, e lo firma un akuerdo di intenshon pa e biblioteka, i seguidamente lo bishitá e sitio di konstrukshon di e kompleho monumental Cocari II. Tramèrdia e lo topa ku algun ‘TOP trainee’ i lo hiba kombersashon ku EQ Boneiru tokante derechinan LHBT.
Riba e último dia, djárason 27 di òktober, minister lo bai Rincon kaminda e lo bishitá Mangazina di Rei i Kolegio San Luis Beltran kaminda e lo ta presente pa un lès di músika di e ‘leerorkest’.
Ta klousura e bishita di trabou di e minister ku un konferensia prensa.


text:
KRALENDIJK – Radio Live 99.9 FM a papia ku lider polítiko di partido MPB, Elvis Tjin Asjoe, tokante un deklarashon ku Daisy Coffie, miembro di konseho insular pa e partido a emití.
”Bèrdat nos a tuma nota di e karta ku Daisy, kende ta miembro di konseho insular pa partido MPB a skirbi. Mi persona a risibí e karta via di prensa. Nos frakshon a aserka direktiva di partido algun siman tras di lomba, i nos a deliberá huntu ku frakshon riba e punto. Frakshon a tuma un liña di kana, ku a kulminá den kambio di lider di frakshon. Nos a palabra ku na momentu ku Daisy Coffie regresá for di eksterior, ta papia kuné riba e loke partido ta pensa. Esei ta loke a sosodé. Nos a bai na kas di Coffie e siman aki, i a partisipá n’e, e liña di pensamentu di direktiva huntu ku frakshon.
Coffie a splika nos ku e no ta di akuerdo ku e pensamentu. E desishon ta netamente relashoná ku salu di Coffie, kaminda ku durante 1 aña el a pasa un temporada turbulento ku su salú, i nos di partido ta preferá pa mihó e no ehersé e liderazgo di frakshon, pa dun’é tur tempu pa e rekuperá. Ta trata di un malesa ku por ta hopi traishonero. Pa e motibu aki komo partido nos a pone den un karta pa entrega na Coffie. Ta un proseso delikado ku a kana stap pa stap i duna Coffie e oportunidat pa a duna su punto di bista, sinembargo finalmente partido a tuma esaki komo salú di hende ta na promé lugá.
Tur siman mi tabatin kontakto ku Coffie i otronan konstantemente tabatin kontakto ku Coffie. Partido MPB a yuda Coffie tur momentu.
Coffie a bisa e no ta di akuerdo ku e karta, sinembargo partido ta tuma na kuenta ku mester karga responsabilidat riba petishon di frakshon pa por tin un funshonamentu di parti di frakshon na un manera efektivo, i na promé lugá salú di Coffie ku ta na promé lugá. Ta bon pa menshoná ku un malesa traishonero i e strès ku tin den konseho insular, loke ta hopi, e no ta responsabel pa laga un persona tabatin un temporada ku difikultat ku su salú. Na diferente okashon nos a pidi Coffie pa entrega su tarea di konseho insular. Pues no ta algu ku diripiente a presentá n’e. Djaluna binidero partido tin un reunion plania i ta invitá Coffie pa ta presente pa papia tokante e asuntu aki”, diputado Tjin Asjoe a bisa.